text:
«Umuntu ubona ibibi biri gukorwa akinumira, aba abishyigikiye » (Byavuzwe na Martin Luther King)
Bavandimwe dusangiye igihugu,
Abenshi muri mwe munziho kuba inararibonye muri politiki no mu mateka y’igihugu cyacu. Niyo mpamvu nsanze ari ngombwa kubagezaho ubu butumwa, muri ibi bihe Abanyarwanda bari mu kaga gakomeye, bamazemo imyaka isaga 25. Mu by’ukuri, uko iminsi igenda isimburana, ibintu birushaho kudogera, dore ko Abanyagihugu bakomeje kwicwa urubozo no guteshwa agaciro, ku buryo nta gihindutse bwangu, ejo hazaza hashobora kuba hatubikiye kabutindi.
Mu mateka y’u RWANDA, ntabwo Abanyarwanda bari barigeze bagwa mu byago nk’iby’ubu kandi ubutegetsi buriho ari bwo nyirabayazana wabyo. Ahangaha ndashaka gutanga ingero : kurigisa no kwica abantu, kuniga uburenganzira bw’ikiremwa muntu, gufunga buri wese utanze igitekerezo cyinyuranye n’ibyiswe gahunda ya Leta, gufatira imitungo bwite y’abaturage nta mpamvu, kubasenyera amazu, kubicisha nkana icyorezo cy’inzara, n’andi marorerwa menshi aboneka buri munsi mu gihugu cyacu. Iyo witegereje neza uko ibintu bimeze, usanga bigana irudubi, ndetse nta gushidikanya ko ibyago bizakomeza kwisukiranya, igihe cyose u RWANDA ruzaba rukomeje kuyoborwa n’umunyagitugu w’umwicanyi kabuhariwe, udasiba no kwigamba amahano akora.
Rwose ni agahomamunwa kubona Umukuru w’Igihugu cy’u Rwanda, ari we Bwana Paul KAGAME, adahwema kuvugira ku mugaragaro ko yica kandi ko azakomeza kwica Abanyarwanda. Igitangaje kandi giteye isoni, ni uko aho guhabwa induru, akomerwa amashyi y’urufaya n’abo aba abwira ayo mabi, bikitwa ko bamushimira. Twebwe abatavuga rumwe nawe biratubabaza cyane, tukamwamagana twivuye inyuma, tunibaza byinshi, ku birebana n’aho igihugu cyacu kigana, n’uko Abanyarwanda bazaba bamerewe ejo hazaza.
Koko rero, iyo myitwarire mibisha n’ubugome ndengakamere bya KAGAME n’ingoma ye, ni ibyo kwamaganira kure. Ni yo mpamvu ngaya cyane mu buryo bwa rusange, abantu bose barebera ayo mahano bakaruca bakarumira. Reka mbibarize, mbasabe kwisuzuma : ese ntimujya mwumva umutimanama wanyu ubaburanya, ugusha ubutitsa ku bibazo nk’ibi : «Ubwenge, ubumenyi n’ubuhanga bwawe ubimaza iki ? Ese wamariye iki abaturage b’Abanyarwanda bari mu kaga ? »
Bavandimwe, NIMUHAGURUKE !
Ubutegetsi bushyizweho n’abaturage mu matora azira agahato, ni bwo buba bwemewe. Mu mikorere yabwo, bene ubwo butegetsi bugomba guharanira imibereho myiza y’abaturage n’inyungu za rubanda muri rusange, nta vangura iryo ari ryo ryose. Ubutegetsi bwa FPR-KAGAME bwo butegekesha igitugu, bugakora ibishoboka byose ngo agatsiko kaganje ku ngoma kigwizeho imitungo.
Muvandimwe, ko uri impuguke ishobora gutanga umusanzu w’ibitekerezo, hakorwa iki ngo uzirikane ko aya mahano arembeje rubanda akwiriye gucika vuba na bwangu ? Hari gihamya yindi ikenewe, ntibiboneka mu buryo bugaragara ko Ubutegetsi bw’igitugu bwamunze u RWANDA, abantu bakaba badasiba kwicwa umusubizo ?
Bamwe muri mwe, n’iyo bateruye, baba bavuga bati : « singiye kwishyira mu bibazo byamvutsa ubuzima, mpangana n’ingoma ngome ya FPR-KAGAME ; gusa nishyize mu maboko y’Imana yonyine !¨ ». Uko gucika intege no guhebera urwaje, ni byo bitiza umurindi buriya butegetsi bw’igitugu ; biragayitse peee ! Mu by’ukuri, abatekereza batyo ni ibigwari bitiyizi. Mwibuke ko hapfa uwavutse, kandi ko nta numwe uzi umunsi n’igihe azapfira, kimwe n’uko urupfu ruzira igihe rushakiye, rutahamagawe. Yego urupfu ntacyo mwarukoraho, ariko abaturage bo hari icyo mwabamarira, dore ko kuba muri impuguke, bibaha inshingano zo guharanira inyungu rusange z’abanyagihugu, mugoboka abatotezwa.
Ndibwira ko atari ngombwa kuvuga menshi ku mahano yazahaje Abanyarwanda twese, no ku kaga tukirimo. Ni nde muri mwe utarabuze umuvandimwe, umubyeyi, umwana cyangwa inshuti ? Imiryango yose yarapfushije, bitewe n’abicanyi ruharwa bibwira ko bari hejuru y’amategeko. Ni bangahe muri mwe bahahamutse, bagenda bububa, baramunzwe n’ubwoba bwo « kwicwa ubugira kabiri » ? Hari n’ababaye ibishushungwe, bitinya gutungwa agatoki, cyangwa gutabwa muri yombi n’inzego za buriya butegetsi bw’abicanyi.
Ntabwo muzatunganirwa, ngo nuko mwiyemeje kumvira ubutegetsi bwasabitswe n’ubugome; ngira ngo muzi uko byagendekeye umugabo wahetse impyisi ! Rwose nimwikubite agashyi, mugendere kure kandi mwamagane Sekibi FPR-KAGAME, mushishikazwe no gukora icyiza, mugamije kubaka u RWANDA rwiza rw’ejo rw’abana n’abuzukuru banyu. Nimugenza mutyo, nta kabuza muzafatwa nk’intwari mu mateka y’igihugu cyanyu.
Bavandimwe, NIMUGARAGAZE IBIKORWA !
Hari abagabo, abagore, abasore n’inkumi bafite imyaka nk’iyanyu, biyemeje gutangira urugamba rwo kurwanya ubutegetsi ruvumwa bwa Paul KAGAME na FPR, bukomeje gutoteza no kwica Abanyarwanda. Nimuhuze umugambi nabo, mubasange cyangwa mutange umusanzu, buri wese uko ashoboye. Barabategereje kandi babatezeho inkunga, haba mu mashyirahamwe, haba no mu mashyaka atavuga rumwe na Leta ya Kigali, mu gihugu imbere, no hanze yacyo. Muri bo, hari abafunzwe cyangwa barahunga, ariko ntibyababuza gukomeza urugamba. Nta kindi bagamije, uretse kugera ku ntego z’agaciro nyakuri, zirimo amahoro, ubutabera na demokrasi mu gihugu cyacu.
Nubwo bamwe muri izo mpirimbanyi bahuye n’ingorane zitoroshye, ibyo ntibyaciye abandi intege, bakomeje urugamba biyemeje. Jyewe ndizera kandi nemera ko bazatsinda urwo rugamba. Hari n’abatabarutse, ntabwo tuzigera tubibagirwa. Dukuriye ingofero abo bose bitanga, kuko ibikorwa n’ibitekerezo byabo bitwongerera ingufu buri gihe, n’ikizere cy’intsinzi. Nyamuneka nimuhaguruke dukore ibishoboka byose, kugira ngo uko kwitanga kw’abari ku rugamba n’ibitambo byatanzwe, bitazaba impfabusa.
Biragayitse kandi birababaje, kubona hari abatekereza ko urwo rugamba rutabareba, kubera imibereho myiza n’imitungo baronse. Abo ngabo baribeshya cyane ! Abari imbere mu gihugu, bibagirwa ko igihe cyose bwabishakira, ubutegetsi bw’igitugu bwa KAGAME bushobora gufatira iyo mitungo nta nteguza, nta n’ibindi bisobanuro. No ku bari mu mahanga ishyamba si ryeru, kubera ko byagaragaye kenshi ko abicanyi ba Leta ya Kigali bafite ibyitso by’ibyihebe, bifashisha mu kubuza uburyo no gutoteza impunzi z’Abanyarwanda, ari ukuzicuza imitungo yazo, ari no kuzivutsa ubuzima.
Bigomba kumvikana ko urugamba turimo rureba buri munyarwanda ushyira mu gaciro. None se, ni nde utagombye gushishikazwa no kwishyira akizana mu gihugu cye, cyangwa ni nde wagombye kwemera gukomeza gucunaguzwa no gusuzugurwa nk’aho ntacyo avuze, kabone n’iyo yaba atunze nk’ibya Mirenge ? Munyemerere mbibutse umugani w’Umunyafurika w’icyamamare, wagize ati : « kuba umukire mu bucakara, birutwa no kuba umukene mu bwigenge».
Bavandimwe, NIMWIRENGERE !
Kugira ngo Abanyarwanda babeho mu mahoro, kandi babane mu bumwe n’ubwumvikane, ni ngombwa ko buriya butegetsi bw’igitugu busezererwa, bukagenda nk’ifuni iheze. Nta kundi byagenda, kuva ari ubutegetsi butubahiriza amategeko, bwanga urunuka ukwishyira ukizana kwa muntu, mbega butitaye ku buzima bwacu n’ubw’abacu.
Rero nk’ibiremwa muntu bitagombye kuvutswa ubuzima n’ubundi burenganzira bw’ibanze, nimutekereze buri wese ku giti cye, cyangwa mwishyize hamwe, mwibaze ku mutegetsi wokamwe n’ubwicanyi, urarikira iteka gushotora no guhitana umuntu wese utemeye kuba umuja we. Umugome nk’uwo ni we gashozantambara, nta kumubembereza, agomba gukanirwa urumukwiye. Kuva atugeze ku buce, kumurwanya ni ukwirwanaho mu by’ukuri ; ntawagombye kutuburanya uburenganzira bwacu bwo kwirengera no kwitabara.
Bavandimwe, NIMURAKARE !
Hashize imyaka 25 yose, amagufa y’inzirakarengane zacu yerekanwa nk’imitako n’iminyago y’intambara. Birababaje kandi birarambiranye ! Ubutegetsi bwa Paul KAGAME nta soni bufite, zo kutubahiriza imirambo y’abacu bitabye Imana. Ntibwabaretse ngo biruhukire mu mahoro, nkuko bisanzwe bigenda mu muco wa kinyarwanda, iyo hari utabarutse. Ibyo bintu ni amahano ; ayo magufa yanitswe ku Gisozi, i Nyarutarama n’ahandi henshi, ari ahazwi n’ahatazwi, ni ay’abantu bacu, batanemerewe kwibukwa.
Igiteye kwibaza ni uko muri abo banyakwigendera banitswe ku gasi, nta n’umwe wo mu muryango wa Paul KAGAME urimo. Iyo habamo n’umwe muri bene wabo, ntabwo abo bose bari kuba bashinyagurirwa bene ako kageni. Inzibutso zabaye ibigo biteye amatsiko, bisurwa n’abanyamahanga bajyanyweyo n’Ubutegetsi butanitaye kuri izo nzirakarengane zavukijwe ubuzima. Mu mvugo imenyerewe, byitwa ko haba hagamijwe kunamira abazize jenoside, ari nayo mpamvu abanyamahanga basuye u Rwanda batabona amayeri n’ubugome byihishe inyuma y’izo nzibutso.
Bigomba kumvikana ko iryo dandaza ry’amagufa ari ikinamico ryashyizeho n’ubutegetsi bwa KAGAME, bugamije gushinja ubwicanyi no guhahamura igice kimwe cy’Abanyarwanda, kugeza n’aho abana babyiruka ubu baryozwa amahano yitwa ko yakozwe n’ababyeyi babo. Ikindi kigamijwe ni ugutera imbabazi umuryango mpuzamahanga, dore ko benshi mu basura u Rwanda barangazwa n’akarimi keza k’Inkotanyi, bakemera nk’ivanjiri ntagatifu ibintu byose babwiwe na Leta ya KIGALI.
Twongere dusabe dukomeje ko biriya bikorwa byo gushinyagurira abacu bishwe, bihagarara vuba na bwangu. Nitwamagane twivuye inyuma, inyungu za politiki zigayitse Ubutegetsi bwa FPR-KAGAME zibifitemo. Turabasa kandi buri munyarwanda kubyibazaho no kubirwanya uko bishoboka kose, hashingiwe ku bugome n’ubushinyaguzi bwihishe inyuma y’izo nzibutso. None se, hari uyobewe ko amenshi mu magufa yanitse mu nzibutso ari ay’Abanyarwanda bishwe n’ingabo za Paul KAGAME ubwo zarimo zigarurira u Rwanda, cyane cyane mu mwaka w’1994 ?
Birakwiye ko amagufa yose yanitswe ku gasi ashyingurwa mu cyubahiro, mu marimbi nkuko bisanzwe bikorwa mu muco n’imyemerere y’Abanyarwanda, kandi buri muntu wabuze abe agashobora kubibuka uko ashaka, nta burenganzira agombye kubisabira. Ibyo ari byo byose, nta muntu ushyira mu gaciro wagombye kwemera ko Abanyarwanda bishwe bagirwa imitako n’amaturufu ya politiki Ubutegetsi bwa FPR-KAGAME bukomeje kurisha.
Rwose nidushikame, duhangane n’iterabwoba FPR yimitse mu gihugu cyacu, maze duharanire icyubahiro n’iruhuka mu mahoro by’abacu bishwe. Iki ni igihe cyo kwikubita agashyi, tukarwanya ariya mahano yo gushinyagurira abacu batabarutse, n’andi marorerwa akomeje kuzahaza abaturage, babuzwa amahwemo n’Ubutegetsi bw’igitugu budahwema kubica urubozo. Niduhaguruke twese nk’umuntu umwe mu kurwanya icyo gitugu, kugira ngo ubutegetsi ruvumwa bwa KAGAME bushingiye ku kinyoma n’ubwicanyi, busezererwe burundu, kandi vuba na bwangu.
Bavandimwe dusangiye igihugu,
Sinshidikanya ko ubu butumwa buzabafasha gutekereza ku gikorwa muhamagariwe, cyo kugoboka igihugu cyacu kiri mu kaga, mushingiye ku bumenyi n’ubuhanga mwavomye mu mashuli mwize no mu mirimo inyuranye mwakoze, n’iyo mukora ubu ngubu. Kuba turi impuguke z’Abanyarwanda, ntibyagombye kutwemerera gukomeza kurebera cyangwa kwinumira, mu gihe igihugu cyacu kiri mu kangaratete. Ahubwo ari mwebwe, ari jyewe, dufite inshigano ikomeye yo guharanira impinduka ya politiki y’u RWANDA, hagamijwe kurengera ikiremwa muntu, guharanira kwishyira ukizana kwa buri munyarwanda no gusubirana uburenganzira bw’ibanze bwanizwe mu myaka irenga 25 FPR-KAGAME imaze izahaza u RWANDA.
Nta wundi uzabitugiramo, ni twebwe ubwacu tuzazana iyo mpiduka itegerejwe. Baca umugani ngo : « ak’imuhana kaza imvura ihise ». Nta gutegereza inkunga ku bihugu byo hanze n’imiryango mpuzamahanga, dore ko bamwe batitaye ku bibazo by’Abanyarwanda, abandi bakaba bashyigikiye umunyagitugu turwanya. Ahubwo niducungire ku ngufu zacu, dufatanyije n’abasore n’inkumi b’ingeri zinyuranye, bifuza ko ibintu byahinduka mu RWANDA.
Igihe twatakaje ni kirekire, nimuhaguruke, twese hamwe dufatanye urugendo rwo kubohoza igihugu cyacu, tuvaneho ubutegetsi bw’umunyagitugu w’umwicanyi Paul KAGAME. Nimwitabire kugira uruhare mu mateka y’igihugu cyanyu, mushyigikira impinduka ya politiki, kugira ngo ubumwe, ubwiyunge n’amahoro arambye bigaruke iwacu, bityo u RWANDA ruzongere rube u RWANDA.
Mu kurangiza nishimimiye kubagezaho iyi nteruro y’impirimbanyi y’umwirabura wo muri Amerika Martin Luther King wagize ati : « Mu gihe urugamba ruzaba rurangiye, ntabwo hazibukwa amagambo y’abanzi bacu, ahubwo hazibazwa impamvu inshuti zacu zicecekeye ».
Mbashimiye ubwuzu n’umutima ukunda igihugu muzakirana iyi baruwa ; mugire amahoro !
Buruseli, Mata 2020
Twagiramungu Fawustini
PS: Amashusho aherekeje iyi nyandiko yatoranyijwe na « veritasinfo »


c: text/html

text:
Adamu
Iy'ingingo iragaruka kunkuru ndetse no kwishusho rusange rya bibiliya. Kubindi bikoreshwa, Ukeneye ibisobanuro byimbitse ndetse no gusobanukirwa birushijeho, reba Adamu na Eva.
Adamu ni ishusho mu gitabo cy'Itangiriro muri Bibiliya y'Igiheburayo, no muri Korowani no mu myizerere ya gikristo. Dukurikije imigani y'irema [1] y'amadini ya Aburahamu, niwe muntu wa mbere. Mu Itangiriro na Korowani, Adamu n'umugore we birukanwe mu busitani bwa Edeni bazira kurya imbuto z'igiti cy'ubumenyi bw'icyiza n'ikibi.
Uburyo butandukanye bwo kurema no gusobanura Bibiliya buvuga ko Adamu ari umuntu wamateka. Ibimenyetso bya siyansi ntibishyigikira igitekerezo cy'uko abantu bose bakomoka ku muntu umwe.
Ijambo adam rikoreshwa kandi muri Bibiliya nk'izina, umuntu ku giti cye nk '"umuntu" kandi mu buryo rusange nk "abantu". Adamu wo muri Bibiliya (umuntu, abantu) yaremewe kuva adamah (isi), kandi Itangiriro 1-8 ryerekana uruhare runini rwubucuti hagati yabo, kuko Adamu yatandukanijwe nisi kubwo kutumvira kwe.
Indanganturo (Reference)[edit | edit source]
Byahinduwe mu Kinyarwanda https://en.wikipedia.org/wiki/Adam

robotstxt: allowed

filter: keep


text:
Virus ya Zika iterwa n’umubu wo mu bwoko bwa Aedes.Ubu bwoko na bwo bwigaragaza ku buryo bwinshi bitewe n’imiterere y’aho umubu urumbukira.Iyiganje cyane ni ibiri mu bice bitandukanye by’isi.
a)Mu bihugu bishyuha(régions tropicales):
Mu bihugu birangwa n’ubushyuhe buri hagati ya 20°-30°C cyangwa zirenga,hibasirwa n’umubu witwa Aedes aegipti.Wororoka no mu bice bitari amashyamba ya Afurika kandi ntupfa guhitanwa n’imiti yica utundi dukoko(insecticides).Ntutangwa ihene, intama, impala, inzovu cyangwa imvubu.
Kimwe n’izindi Aedes nyinshi,umubu w’ingabo nturumana, nta n’ubumara ugira.Ingore ni yo igendana ubwo burozi.No mu miterere biratandukanye.Uw’ingabo urarambuye bihagije(iriya 2 ihagaze) naho uw’ingore ni mugufi ukagira n’akada gatukuye cyane.
b)Mu bindi bihugu nk’Uburayi:
Mu bindi bihugu bigira igihe kinini cy’ubukonje,hagaragara umubu wa Aedes albopictus utera amagi iyo hatangiye gushyuha(mai-novembre).Uyu mubu uboneka no mu mijyi ikomeye aho utera amagi mu mazi yaretse mu bikoresho nk’ibikombe by’indabo cyangwa by’imitako,mu mapine,mu bintu bya plasitiki kimwe n’imirereko itamena amazi neza.
Uko hashyushye ni ko utera magi menshi kandi niko uramba.Utera amagi 74 mu minsi 4,ukabaho iminsi 29 ahari ubushyuhe bwa degré 25°C,n’iminsi 32 ahari ubwa degré 30°.
Ikiwutandukanya na Aegipti ni amaguru yawo afite amabara y’umweru ukeye mu mukara mwinshi.Ni nacyo gituma witwa moustique-tigre.
Mu kwanduza(transmission),uw’ingore uruma ibinyamabere (mammifères) cyangwa ibiguruka(oiseaux)ushaka amaraso yo gutunga ibyana byawo(laves).Aho ukuye amaraso uhohereza amacandwe yawo(salive)yivangira n’amaraso mu mubiri w’icyarumwe akarema virus.
Ni bwo abantu n’inyamaswa bashobora kwanduzanya (vecteurs)barumwe n’umubu umwe cyangwa myinshi.
By B.P


text:
Gusaba imbabazi uwo ukunda cyangwa uwo mwashakanye hari ingaruka nziza bigira. Ijambo mbabarira hari uburyo bunyuranye ryafasha mu kugorora umubano wajemo agatotsi :
1.Nuzisaba ubikuye ku mutima uzabona ingaruka nziza
Iyo usabye umukunzi wawe imbabazi ubikuye ku mutima, mugenzi wawe abibona neza kandi agashimishwa n’uko uharanira ko ikibazo gikemuka , ko uharanira ibyabahuza kurusha uko washaka ibibatanya . Iyo usabye imbabazi bisobanura ko nubwo wakosheje ariko ushaka gusigagasira ejo heza h’urukundo rwanyu cyangwa umubano wanyu.
2.Gusaba imbabazi bituma ikibazo kidafata indi ntera
Uretse gutuma kumusaba imbabazi bimugabanyiriza umujinya, ijambo mbabarira rituma ikibazo kidafata indi ntera ngo ibintu bizambe. Sibyiza kwihagararaho ngo ushinge urubanza kandi wari ukwiriye gusaba imbabazi z’amakosa wakoze.
3.Ni intambwe ya mbere yo kwiyunga
Iyo uteye intambwe ugasaba imbabazi mugenzi wawe igihe wamukoshereje, ni intambwe uba uteye yatuma mugira ubwiyunge nubwo haba habayeho kutumvikana cyangwa guhemukirana. Abashakanye cyangwa abakundana bazi ibyo barimo iri banga bararizi. Gusaba imbabazi bifasha mwembi kwiyunga ibintu bigasubira mu buryo.
4.Kudasaba imbabazi bikurura ibibazo byinshi hagati y’abakundana n’abashakanye
Gukora ikosa nturisabire imbabazi, bituma hagati yanyu hagenda hazamo urukuta rubatanya. Uko iminsi yicuma, niko agenda arenzaho ku makosa wakoze ntuyasabire imbabazi. Kuko akeka ko ubikorana agahimano cyangwa ufite izindi mpamvu, bishobora kubaviramo gutandukana cyangwa se akakwihimuraho.
N’ubwo gusaba imbabazi tubonye ko ari ingirakamaro hagati y’abakundana ariko ukwiriye kujya utekereza mbere yo kugira icyo ukora. Iteka ntiwahora ukora amakosa ngo wibwire ko nuyasabira imbabazi birangira.
5.Ijambo “mbabarira” rigabanya umujinya
Iyo habayeho gukoserezanya, uwakosherejwe hari igihe agira umujinya w’umuranduranzuzi. Gusa iyo uwakosheje agize ubutwari bwo kusaba imbabazi, bituma acururuka ibintu ntibigere kure.


text:
Muraho, nizereko mumeze neza. Ibiheri byo mu maso ni ikibazo abantu benshi bagira. Akenshi umuntu akaba yumvako ariko uruhu rwe rumeze cyangwa se akaba ari nk’amavuta yagerageje cyangwa yavuyeho abimuteye. Hagati aho ariko hari amakosa waba ukora agutera ibiheri. Aya makosa arimo ibintu bitandukanye ukora mu buzima bwa buri munsi. Uyu munsi turarebera video y’umukobwa utunyuriramo mu makosa 10 akunzwe gukorwa cyane atera ibiheri cyangwa ibindi bibazo by’uruhu.
Mbere yuko dutangira liste y’aya makosa avugako ikosa rya mbere abantu bakunze gukora ari ukutizera uruhu rwabo. Ukaba uri umuntu wumvako ukeneye amavuta menshi akemura ibibazo byose uruhu rwawe rufite. Rimwe na rimwe ukaba wanarubabaza. Atwibutsako uruhu ari igice cy’umubiri cyizi kwiyitaho ko wisize amavuta yoroshya (moisturizing) akenshi biba bihagije ubundi uruhu rwawe rukazisubiranya ibiheri bigakira, inkovu zikagenda nibindi bibazo waba ufite bigakemuka. Okay noneho reka dutangire iyi list y’amakosa agutera ibiheri.
1)Koga mu maso nabi
Avugako koga mu maso kenshi cyane ku munsi byica uruhu, gukoresha amasabune akaze yakorewe gukuraho ibintu byose ngo si byiza. Ni byiza gukuraho imyanda uba ufite mu maso ariko nanone uruhu ruba rufite amavuta rukora arufasha gukira no kwiyuburura, iyo ukoresheje mene ayo masabune avanaho ibintu byose ndetse nibyo warukeneye. Gukoresha amasabune akuraho imyanda ariko adakaze nibyo byiza, bityo ntango uruhu rwawe rubura intungamubiri rukenye.
2) Gukurura uruhu
Avugako gukurura uruhu rwawe mu maso ukoresheje nka essui mains wihanagura, cyangwa cotton pads cyangwa lingettes(wipes) uri gukuraho maquillage/makeup ibi byose kubikora cyane kandi buri munsi avugako bibabaza uruhu rwawe bikaba byatuma uruhu rwo hejuru (skin barrier) rworoha cyane bityo imyanda yose ikinjira ikagutera ibiheri.
Inama atugira ni ukudakoresha essui main wihanagura mu maso kimwe cyo ziba zanduye uba ushyira imyanda ku ruhu. rwawe, uretse uruhu amazi akarushiraho udahanaguye ntango bitinda. Ikindi ni uko mu gihe ushatse gukoresha cotton pads uzikoreshe zitose ku buryo inyerera ku ruhu kandi nabwo ntugume uyicisha ahantu hamwe inshuro nyinshi.
Ama lingettes yo ahantu abera mabi nubwo aba atose ni uko akenshi aba arimo alcohol ikaba yatuma uruhu rwawe rwuma kandi nanone igakuraho ya mavuta meza uruhu rwawe ruba rukeneye. Ikindi kintu kibi cyo gukurura uruhu rwawe usibye kwitera ibiheri, ni uko byatuma iminkanyari iza mbere yuko yakagombye.
3) Kutiyunyuguza amazi ahanagura
Amazi ahanagura nka micellar water ni nkisabune yoroshye cyane ikuraho maquillage cyangwa wanakoresha mu mwanya wo gukoresha isabune isanzwe. Kubera ukuntu aya mazi aba adakaze cyane, abantu benshi bakunze kuyagumisha ku ruhu igihe kinini cyangwa se ntibayiyunyuguze na gacye. Avugako abadermatologues benshi cyane bavugako kugumisha aya mazi ku ruhu rwawe birwica kuko iyo sabune irimo nubwo arinkyeya ikuraho ya mavuta uruhu rwawe ruba rukeneye. Kuko noneho iyi sabune itakarabwe ngo iveho irakomeza ikore igihe cyose, ni bibi cyane.
4) Gufata ibice byose byisura kimwe
Avugako ikintu agamije atari ukutwumvishako dukeneye amavuta yo ku maso nandi yo ku gahanga nayandi yo mu ijosi ??. Ahubwo ko agirango twumveko uruhu rwawe rwo mu maso hose rutaba rumeze kimwe bityo rudakenera ibintu bimwe. Abantu benshi bagira amavuta menshi mu ruhu ku izuru no ku gahanga hejuru y’ingohe. aho bita T-zone. Avugako we iyo agiye gukoresha clay mask ikuramo imyanda mu ruhu ayikoreha aho gusa kuko aziko ariho haba habikeneye.
Ikindi kandi akavugako iyo ari kwisiga amavuta amenshi ayasiga ku matama ubundi asigaye akabona kuyashyira mu gahanga nahandi kuko agahanga ke kataba kumye cyane nkamatama. Akongera akavuga ngo ufite umuti w’ibiheri aho kuwisiga ahantu hose naho udafite ibiheri, byaba byiza ugiye uwushyira ahantu ibiheri byawe biri ari byinshi cyangwa ugasiga igiheri kimwe kimwe.
5) Gukoresha ibintu byose bikiza ibiheri
Aha ni aho usanga umuntu akoresha isabune ikiza ibiheri, akisiga amavuta akiza ibiheri, toner ikiza ibiheri. Mbese ikintu cyose ukoresha ku ruhu rwawe hakaba harimo ingredient ikiza ibiheri. Aya ma ingredients akenshi akunze kuba nka salicylic acid, ama beta hydroxy acids, ndetse nibindi byinshi. Nubwo izi ingredients ari nziza kandi zikaba zikora, inama agira abantu bose bari munsi yimyaka 30 nukwita ku mavuta yoroshya uruhu kurusha ibindi byose. Rimwe na rimwe ukaba wakoresha ayo mavuta afite active ingredients kuko ubona uruhu rwawe rubikeneye. Iyo udahaye uruhu rwawe umwanya wo kuba rwagerageza gukira ku giti cyarwo ruguma rurwara kandi rwari nko kubishobora.
6) Kutisiga amavuta ufite oily skin
Abantu bagira oily skin baba bafite amavuta menshi mu ruhu rwabo, habaho igihe bumvako kwisiga amavuta biri butume noneho bayaga bikaba binakabije. Ariko si byo, nubwo uruhu rwawe rugira amavuta menshi ntango bivuze ko ruri moisturized. Akenshi iyo wisize amavuta meza afasha uruhu rwawe kugabanya ya mavuta menshi ruba rufite.
Indi nama agira aba bantu ni ukudakoresha amavuta yakorewe abantu bafite oily skin gusa kuko ngo akenshi usanga yumisha uruhu rwawe bikaba byarutera gukora amavuta menshi kurushaho rugerageza kwigaburira no kubona moisture rukeneye.
7) Gukoresha imiti y’ibiheri buri munsi
Habaho imiti yibiheri usiga ku giheri ukabyuka cyakize cyangwa cyagabanutse, iyi iba irimo ibintu nka benzol peroxide, salicylic acid nibindi. Nubwo ngo iyi miti iba iri kugukorera umuti ? iyo ugumye uyikoresha buri munsi uruhu rwawe ntango rubona umwanya wo kwiga ku kuntu rwakivura ibyo biheri bityo bikaguma biza nawe ugahora ukoresha iyo miti.
8) Gukoresha amavuta menshi cyane
Avugako nimba ukoresha amavuta atanu yose uzi icyo amarira uruhu rwawe rwose nta kibazo abifiteho. Ark nimba ukoresha serum nkeshatu icyarimwe ariko ukaba utamenya ngo iyingiyi imfasha iki, iyi yindi nyiretse haba iki cyangwa ukaba ukoresha amavuta kuberako bakubwiyeko ari meza gusa ukaba nubundi utazi neza icyo akumarira ibyo ni ikibazo.
Ikintu cya mbere ugomba kumenya ni ibintu uruhu rwawe ruba rukeneye, ukaba wavuga uti iyi sabune ya African black soap nyikoresha iyo nisize makeup kugirango yose iveho ntintere ibiheri. Iyo maze gukora exfoliation nkoresha igikakarubamba kuberako mba nkeneyeko uruhu rwanjye rwohora, nkoresha iyi serum ya vitamin c kugirango nkire inkovu. Mbese ukamenya ngo uruhu rwanjye rukeneye iki niki, aya mavuta nkoresha niyo atuma rukibona.
9) Gutangira gukoresha amavuta yo kudasaza ukiri muto
Amavuta arwanya iminkanyali aba arimo ibintu nka retinol, vitamin c nibindi. Ibi bintu bituma uruhu rwawe rukora ibintu rutakibashije gukora ku giti cyarwo. Iyo aya mavuta uyakoresheje uruhu rwawe rwari rukihagije utuma rukora ibintu byinshi cyane bitari ngombwa mbese uba urutera stress. Bishobora kukuviramo gusaza imburagihe mu maso cyangwa kugira uruhu rubyimbye. Atubwirako ikintu abantu bakiri bato bakora ari ugukoresha sunscreen (abirabura nabo barayikenera) no kwisiga amavuta agaburira uruhu rwawe.
10) Kuryama kumusego wa cotton
Avugako yarekeye kuryama kumisego iri mu myenda wa cotton ahubwo akayisimbuza silk. Ngo silk ni umyenda ugira isuku kurusha cotton, ngo hari uduheri duto atakigira mu maso twaterwaga no kuryama ku misego ya cotton. Cotton ikoze ku buryo ibika ibintu byose, icuya ubira uryamye, imyanda yubwoko bwose kandi wakomeza kubiryamaho bikaba byagutera ibiheri. Ikindi kandi ngo cotton irashyuha cyane kandi ngo ubushyuhe butuma umuntu asaza vuba kurushaho.
Ngayo amakosa 10 uyu mukobwa atecyerezako abantu bakunze gukora mu kwita ku ruhu rwabo. Ese hari ibyo usanze ujya ukora? Urumva se koko byaba ari bimwe mu bintu bigutera ibibazo by’uruhu ufite? Tubwire muri comments.
Murakoze gusoma, nizereko iyi nkuru hari abo ifashije. Tubifurije umunsi n’icyumweru byiza, naho ubutaha


text:
Byari ibyishimo ku banyamategeko ba Kaminuza y’u Rwanda nyuma yo kwegukana ibihembo
Kaminuza y’u Rwanda (UR) yahize izindi itwara igikombe mu marushanwa yazihuzaga y’abanyeshuri biga amategeko, aho bashyiraga mu ngiro ibyo biga.
Icyo gikorwa ngarukamwaka gihuza abanyeshuri bo muri kaminuza zitandukanye, cyasojwe kuri uyu wa 3 Ugushyingo 2018 kikaba cyari kimaze iminsi ibiri, gitegurwa na UR, ULK, UNILAK, INES-Ruhengeri na UoK ari na zo zahatanye, ku bufatanye n’Umuryango mpuzamahanga utabara imbabare (CICR).
Amarushanwa ahanini yibanda ku mategeko arebana n’intambara (Droit Humanitaire) kugira ngo imanza zo muri urwo rwego zibone abaziburanisha kandi bashoboye, akaba yabereye mu cyumba cy’iburanisha cy’urukiko rw’ikirenga.
Umwe mu bari bagize akanama nkemurampaka akaba n’impuguke mu mategeko, Dr Fructuose Bigirimana, avuga ko ikigamijwe ari ukureba uko abanyeshuri bashyira mu bikorwa ibyo bize.
Agira ati “Ikigamijwe ni uguhuza abanyeshuri biga amategeko kugira ngo bipime, tubaha urubanza ruhimbano, bakaburana hanyuma tukareba ikigero bagezeho mu gushyira mu bikorwa ibyo bize mu ishuri. Bifasha abanyeshuri bo muri kaminuza zitandukanye kumenya uko bahagaze, aho bitagenda bakikosora”.
Arongera ati “Ikigaragara ni uko ubumenyi babufite ariko umwitozo nk’uyu wakagombye kuba kenshi, bitandukanye n’uko biri ubu, hakabaho guhatana. Byatuma umunyeshuri arangiza kwiga ari umuhanga, ashobora kujya mu rukiko akaburana nta nkomyi nk’usanzwe abikora”.
Nshimiyimana Elie wo muri UR, ahamya ko uyo mwitozo ari ingirakamaro kuko utuma bunguka byinshi bijyanye n’amategeko y’urugamba yabafasha nyuma yo kwiga.
Ati “Nubwo atari imanza nyakuri, umuntu nibura amenya uko yitwara imbere y’abacamanza, uko avuga mu rukiko, bitari ibyo mu ikaye ndetse akanunguka byinshi mu mategeko agenga intambara. Nk’ubu nshobora gukorera mu bihugu birimo ibibazo by’intambara, icyo gihe ntibyantonda kumenya uko nitwara”.
Uyu munyeshuri waje mu bahembewe kuba intyoza mu kuvugira imbere y’abacamanza (Best speaker), yavuze ko ibyo byamuteye imbaraga zo gukora cyane ngo azarangize kwiga ashoboye.
Buri kaminuza yari ihagarariwe n’abanyeshuri batatu, bakaba bahembwe ibitabo by’amategeko, seritifika, ibikombe n’ibindi bikoresho bitandukanye bizabafasha mu yandi marushanwa.
Biteganyijwe ko itsinda ryatsinze rizajya guhata n’abazaturuka mu bindi bihugu bya Afurika, igikorwa kizabera mu gihugu cya Tanzaniya mu minsi iri imbere.
- Abanyamategeko bo muri Kaminuza y’u Rwanda bahize abandi bahawe ibikombe
- Byari ibyishimo ku banyamategeko ba Kaminuza y’u Rwanda nyuma yo kwegukana ibihembo
Chief editor /Muhabura.rw


text:
Bamwe mu barangije kwiga amashuri y’imyuga n’ubumenyingiro bafashwa n’umushinga w’Abadacogora n’Intwari wa Caritas Kigali bavuga ko mu gihe abiga ubumenyi rusange barangiza bakaba abashomeri, bo atari ko bimeze ko bazahita bihangira umurimo.
Ibi babitangaje ubwo ikigo cy’Abadacogora n’Intwari gikorera muri Caritas ya Kigali kibacukije nyuma yo kurangiza amasomo yabo mu mwaka wa 2017 kugirango bakomereze ubuzima bwaho hanze bihangira umurimo.
Mushimiyimana Bosco arangije ubumenyingiro mu kigo cya TVET Butamwa atangaza ko yagize amahirwe akabasha kwiga umwuga wo gusudira ndetse ikigo cy’Abadacogora n’Intwari kimuha ibikoresho azifashisha mu buzima bwo hanze agiyemo.
Ati “ Ntabwo nzaba umushomeri kuko ibyo ngiye gukora ndabizi kandi bampaye ibikoresho byo kwifashisha mu kazi ngiyemo ka buri munsi”.
Kimwe n’Uwituze Nadine urangije mubijyane n’ubwubatsi no gukora amazi (Construction et Plomberie ) kuri we asanga umwuga yize uzamugirira akamaro kuko atazigera aba umushomeri kuko yigaga akora ibiraka akabasha kubona amafaranga yo ku mufasha mu mibereho ye ya buri munsi.
Ashimira ikigo cy’Abadacogora n’Intwari bamufashije kubasha kwiga ubu akaba yizeye ko ubumenyingiro yakuye muri TVET Butamwa buzamuhindurira ubuzima.
Umuyobozi wa Caritas Kigali Padiri Twizeyumuremyi Donatien atangaza ko intego yabo ari ukugirango bafashe urubyiruko kwiga ibintu byabafasha guhangana n’ubushomeri buri hanze aha.
Usanga umuntu arangiza amashuri yisumbuye ntabashe kubona akazi kuko mu byukuri usanga abahatana ku isoko ry’umurimo ari benshi cyane.
Aha ninaho asanga amashuri ya TVET ari igisubizo ku rubyiruko kuko rurangiza kwiga ubumenyingiro ruhita rujya gushyira mu bikorwa ibyo bize.
Ati “ twebwe abana tuba twafashije kuva mu buzima bwo mu muhanda tubashyira mu mashuri y’aba ayimyuga n’ayisumbuye kugirango babashe kuzagira icyo bimarira”.
Akomeza avuga ko iyo babacukije babaha ibikoresho bijyanye n’ibyo bize kugirango babyifashishe mu buzima bagiyemo.
Ibikoresho bahaye abanyeshuri59 bacukijwe tariki ya 26/6/2017 bifite agaciro ka miriyoni 2.400.000.
Ikigo cy’igihugu gishinzwe guteza imbere imyuga n’ubumenyingiro (WDA) gitangaza ko intego nyamukuru ya guverinoma y’u Rwanda ko ari ukugabanya ubukene cyane cyane mu rubyiruko kugirango rubashe kwiga ubumenyingiro bityo ikibazo cy’ubushomeri gikemuke burundu ndetse imibereho myiza y’abanyarwanda irusheho kuba myiza.


text:
Abahawe amahugurwa ku nyigisho mbonezamubano za Kiriziya bo muri Arkidiyosezi ya Kigali baravuga ko basobanukiwe byimazeyo n’ibyo bakoreraga mu muryango mu gari w’abakiristu.
Gatera Gaston ni umukozi wa Komisiyo y’Ubutabera n’Amahoro muri Arkidiyosezi ya Kigali yahawe aya mahugurwa n’ikigo Urumuri cy’abayezuwiti avuga ko yumvise neza kurushaho akamaro ke mu muryango nyuma y’inyigisho yahawe.
Ati “Isomo rikomeye navanye muri aya mahugurwa nuko ngomba kuba umwe kandi nkamera kimwe mu nguni zose z’ubuzima bwanjye”.
Gatera mu byo yungutse birimo kuba umukirisitu mu buzima bwe bwa buri munsi kuko yigishijwe ko umukiritu nyawe ahora akora ibikorwa byiza ku kiremwa muntu ndetse no gukunda akazi ke no kugakora uko bikwiye kuko aribwo aba yujuje inshingano ze.
Uwitwa Mukamusoni Domitille, nawe ni umwe mu bahuguwe, yishimira ko aya mahugurwa yamufashije kwiga byinshi ndetse agasobanukirwa neza zimwe mu nyigisho za Kiriziya yumvaga adasobanukiwe neza.
“Izi nyigisho nazimenyeyemo Imana, ibya Kiriziya n’iby’ikiremwa muntu. nigishijwe kugira urukundo kuri bose nk’uko Imana nayo idukunda” Mukamusoni.
Amahame bahuguweho yamwunguye byinshi akaba yiteguye kuyashyira mu bikorwa kandi akaba yizeye ko bizatanga umusarura mu muryango mugari w’abanyarwanda.
Ingingo 8 shingiro zigize inyigisho mbonezamubano za kiliziya yahuguweho nizi zikurikira:
- Kubahiriza agaciro ntagereranywa bya muntu
- Uburenganzira n’inshingano bya muntu
- Umuntu yaremewe kubana n’abandi
- Umutungo rusange
- Agaciro ko gufatanya mu bibazo byugarije isi
- Gushyigikira imiryango minto n’inzego zegereye abaturage mu kwikemurira ibibazo
- Gufasha abakene
- Kubahiriza ubusugire bw’ibyaremwe
Padiri Patrice NDAYISENGA, Umuyobozi w’ikigo Urumuri cy’Abayezuwiti, asanga izi nyigisho zifitiye akamaro buri muntu mu muryango mugari kuko asanga bidahagije ku mukristu usanzwe, kumva misa no gukurikira inyigisho ya Padiri gusa, ahubwo ko buri wese akeneye kumenya icyo Kiriziya ivuga ku bibazo binyuranye abantu bahura nabyo mu buzima bwa buri munsi.
Ati “Dukeneye gushyira mu bikorwa izi nyigisho kugira ngo tumenye agaciro k’ubuzima bwa buri muntu nuko twakwitwara mu ngorane z’ibihe turimo.”
Padiri TWIZEYUMUREMYI Donatien, Umuyobozi wa Caritas Kigali na Komisiyo y’ubutabera n’Amahoro y’Arkidiyosezi ya Kigali yashimiye ikigo Urumuri agaragaza ko izi nyigisho zatanzwe zizafasha abazihawe kandi zabunguye ubumenyi mu byo bari basanzwe bakora byo gushyira mu bikorwa inyigisho za Kiriziya.
Ati “Buri wese muri twe abigire inshingano kandi dutange raporo kubyo twagezeho mu kigo Urumuri cy’abayezuwiti tubigire ubutumwa bwacu ku isi yose bamenye akamaro k’izi nyigisho”.
Aya mahugurwa yahawe abantu 15 kuva Tariki ya 29 kugeza 31 Werurwe 2021, i Remera mu kigo cy’Abayezuwiti Urumuri ndetse itanga n’impamyabumenyi ku bakurikiye amahugurwa yose barimo abakozi ba Caritas, komisiyo y’Ubutabera n’amahoro, Komisiyo y’Umuryango muri Diyosezi, hamwe na Bureau ya Diyosezi y’Ivugabutumwa.


text:
Aba nibo basore umukobwa aba akwiriye kwitondera byaba ngombwa akabirinda nkuko bitangazwa n’urubuga Elcrema rwandika ku rukundo n’imibanire y’abantu.
1.Umunyamujinya
Imico y’umuntu ugenda uyibonera ku tuntu duto. Niba umusore mukundana arakara akagufata ukabona agiye kugukubita, niba umuntu wese umurakaje ahita akubita, byerekana umuntu w’umunyamujinya kandi igihe muzabana uwo yazanakugirira nabi cyangwa akajya ahora aguhohotera.
2.Umusore ugenzwa no kuryamana nawe gusa
Umusore mutajya mwicara ngo muganire, umusore utajya akugira inama ahubwo buri gihe akubwira ko akumbuye kuryamana nawe. Mwahura akaba aricyo kiganiro gusa, mwaba muri kumwe akaba ashaka ko muryanama gusa ibi byose bikwereka umusore utaguha agaciro ahubwo agukundira ko uhaza irari rye ry’umubiri gusa.
3. Umusore ukundana n’abakobwa benshi ndetse rimwe ukamufata hari abo baryamanye
Uyu munsi wamufashe yaguciye inyuma, ejo ukamufatana n’undi mukobwa , buri gihe ukamubabarira. Uyu muntu umeze gutya ugomba kumwirinda kuko ingeso ntago ipfa gukira, ahubwo yazanakwanduza indwara zandurira mu mibonano mpuzabitsina.
Munabanye iyi ngeso yazayikomeza maze ukazahora wicuza impamvu wemeye kumubera umugore. Iyo mugeze mu rugo ingeso ye hari igihe ayubura, akajya aguca inyuma noneho ku mugaragaro. Icyo gihe utekereza impamvu wakomeje kumwihambiraho kandi yari yakwiyeretse hakiri kare.
Mu buzima ibibazo bibera mu rugo abenshi barabyihanganira ariko umuntu uguca inyuma si benshi bamwihanganira.
4.Umusore wumva ko abagabo baruta abagore muri byose
Umusore usuzugura abagore, wumva ko abagore ari abanyantege nke kandi ko nta nama nzima umugore yagira umuntu, ni uwo kwitonderwa. Uyu na we ntuzakundane na we kuko nta na rimwe azaha agaciro ibitekerezo byawe. Buri gihe niwe uzajya afata umwanzuro niyo yaba atari mukuri.
Impamvu ukwiriye kumwitondera ni uko urugo rwubakwa n’abantu 2. Nimurwbaka ariwe uyobora urugo muri byose , bishobora kuzakubera umutwaro kuko uzisanga nta ruhare ufite mu kubaka urugo rwanyu.
5.Umusore utajya yemera amakosa
Umuntu utemerera ikosa ahubwo buri gihe akabigereka ku bandi bigaragaza ko ari umuntu udashobora kubahiriza inshingano ze uko bikwiriye.
6.Umusore udafite intego
Umusore udafite intego mu buzima na we ukwiriye kumwirinda. Umusore udafite inzozi aharanira kugeraho, umusore udafite icyerekezo cy’iterambere na we yagusubiza inyuma cyangwa akakubera umutwaro. Mu guhitamo umusore muzabana, si ngombwa ko uhitamo utunze nk’ibya Mirenge ku Ntenyo. Ugomba kureba umusore uzi gushakisha ubuzima. Mwene uwo nimugera mu rugo, azahorana ibitekerezo bibateza imbere, maze nawe umwunganire, urugo rwanyu rube urw’icyitegererezo mu maso y’ababagenderera n’abaturanyi.


text:
Ngoma: Imiryango 472 igiye gukurwa mu manegeka ituzwe aheza
Yanditswe na Manishimwe Noël
Ubugenzuzi bwakozwe n’Akarere ka Ngoma bugaragaza ko muri uyu mwaka wa 2018, hari imiryango igera kuri 472 ituye mu manegeka; igomba kuyavamwamo ku buryo bwihutirwa.
Umuyobozi w’ishami ry’imibereho myiza y’abaturage mu Karere ka Ngoma, Kagame Thomas hari imiryango itari mike ituye ahantu habi, mu manegeka, hashobora gushyira ubuzima bwayo mu kaga.
Ati: “Raporo zituruka mu mirenge zigaragaza ko hari imirenge 8 muri 14 igize Akarere kacu, ifite ingo zigera kuri 472 zituye mu manegeka. Iyo mirenge ikaba ari Remera, Kibungo, Karembo, Gashanda, Murama, Mutendeli, Kazo na Zaza. Iyo miryango hari gahunda yo kuyikura mu manegeka igatuzwa neza ku mudugudu.”
Kugeza ubu, Akarere ka Ngoma kagaragaza ko mu myaka yashize, ikigereranyo cy’abaturage bako bari batuye mu midugudu ari 98%.
Kagame avuga ko nubwo iki kigereranyo gifatwa nk’ikiri hejuru, bidakuraho ko hari bamwe mu bashaka kubaka, bagaca mu rihumye ubuyobozi, bakubaka ahatari mu mudugudu, mu buryo butemewe, ari bo bariya bubatse mu manegeka.
Asobanura ko mu mwaka wa 1998 na 1999, Akarere ka Ngoma katuje abaturage benshi kandi batuzwa mu buryo bw’imidugudu, icyo gihe abari mu mibande bavanwayo, bajya mu midugudu, hagamijwe kugira ngo haboneke ubutaka bugari bahinga, no kubatuza neza.
Inzu zubatswe muri iyo myaka avuga ko inyinshi zubatswe ku buryo bwihutirwa, kuko hari nyuma gato ya Jenoside yakorewe Abatutsi mu 1994, ndetse zinubakishwa ibikoresho bitaramba, ku buryo kuri ubu nyuma y’imyaka ibarirwa muri 20 inyinshi zatangiye kwangirika no gusaza; ubu imbaraga zikaba zishyirwa mu guhindura uburyo bw’imyubakire.
Ati: “Ubu mu buryo bushya Leta yashyizeho kandi bwiza, bugamije kurengera abaturage, bakagira ubuzima bwiza, bagatura batekanye, batikanga ibiza cyangwa ko amazu ashobora kubagwaho, ni gahunda yo gutuza abaturage mu nzu zikomeye, kandi bagatura hamwe mu mudugudu w’Ikitegererezo, aho abaturage twubaka inzu, inzu imwe ikaba yacumbikira imiryango 4 mu nzu imwe (e 4 in 1).”
Agaragaza aho iyi gahunda igeze mu Karere ka Ngoma, Uyu muyobozi w’ishami ry’imibereho myiza yagize ati: “Dufite Umudugudu w’ikitegererezo wa Mutendeli watujwemo imiryango 40, n’uwa Rukumberi watujwemo imiryango 57, ndetse ubu twongeyeho n’indi nzu, twubatse hirya no hino mu Mirenge yubatse ku buryo inzu imwe, iturwamo n’imiryango 4; kandi ni gahunda ikomeje, igamije kugira ngo abantu bature ahantu heza.”
Mu ntego za Leta y’u Rwanda harimo ko mu mwaka wa 2024 muri buri murenge hazaba harimo nibura umudugudu umwe w’ikitegererezo, urimo ibikorwa remezo byose; abantu bakenera kugira ngo babeho neza.


text:
Arabaza abayoboke ba FPR bayivuyemo
Hashize igihe kirekire abantu bahoze ali FPR-Inkotanyi batangiye kwandika ibintu FPR-Inkotanyi yakoze, mu Gihugu cyitwa u Rwanda. Abo bantu kandi ni abali babilimo cyane, ali ukuvuga Abasirikare cyane cyane. Maze byose bakabihalira Paul Kagame, ngo ni we wabibakoresheje (kuko atabikoze wenyine). Byatangiliye kuli MUGABE, hataho Major FURUMA, hakulikiraho KAGIRANEZA, hataho RUZIBIZA noneho uwa nyuma (mu bavuze kugeza ubu, ubwo byenda hazabaho n’abandi) ali we RUYENZI.
Dore rero ibibazo mfite kuli abo bantu :
1. Kuki abo bose batigeze bibaza ku gitero cyabo cyo ku itariki ya 1 Ukwakira 1990 ? Basanze byali ngombwa ngo batere igihugu ? Nta bundi bulyo bwashobokaga kugira ngo ikibazo cyabo bikemurwe hatabayeho kumena amaraso ? Bateraga bumva bagilira neza abo bateye ? Bumvaga abo Bantu bateye batali ibiremwa nka bo ? Ni bangahe bibajije kuli icyo gitero ?
2. Paul Kagame yakoze wenyine atagira abamufasha mu migambi ye ? Ko buli wese avuga ko yakoreshejwe, kandi bavuga ko nta mbaraga bali bafite zo kwanga ayo mategeko, abandi ndetse ngo bakaba bali ibyegera bye, niba atagirwa inama kuki mutamwishe ko mwali mufite imbunda ? Turetse n’ibyo kumwica, kuki mutahunze mukimara kubona uko ibintu bimeze ?
3. Aho wenda ntimwaba mufitanye ikibazo na Paul Kagame, cyerekeye ku byo atabahaye yali yarabasezeranije ?
4. Ko nta n’umwe muli abo uvuga ububi bw’« Umulyango » FPR-Inkotanyi ? Yego birumvikana ko abanshi bawugiyemo ali abana, batazi icyo bakora, batumva neza aho bigana n’icyo bizabamalira; bababwira, nako yababwiraga ati : « mwice bariya » mukabica, ejo ni uko, ejo bundi ni uko ! Kuki ntawe ubivamo rugikubita ? Mumara imyaka itanu, itandatu, irindwi, umunani, icyenda, mwica, hanyuma muti turarambiwe ?
5. Ese aho si uko icyo bita « Conscience » yuzuyemo amaraso kigera aho kikababuza ibitotsi n’amahoro, mugahaguruka mugahunga ? Nyamara se hali uhunga « sa conscience » ? Haliho rero ibibazo bikomeye nagira ngo mbabaze : Muvuga ko Paul Kagame yababujije gukiza abatutsi bali imbere mu gihugu. Mwajyaga kubakiza mute ? Mwajyaga gukukwirwa mu gihugu mukarinda buli mututsi wese aho ali akagira umusirikari umurinze, maze ibyo kurwana mukabireka ? Kuki buli wese ufite umulyango we, akamenya aho uherereye atagiye ngo awurinde? None se mwavuga ko nta batutsi bavanywe n’abasirikari i Nyamirambo n’i Remera, ndetse no mu Mutara ? Ngo Paul Kagame yakabaye umugome kabuhariwe, yabuza umusirikari gutabara se cyangwa nyina ?
6. Ikindi rero gitangaje : Muvuga ko imigambi yo guhanura Indege yalimo Habyarimana n’abamuherekeje bose muyizi neza ! Reka mbyemere, kandi ni koko, iyo ndege yarahanuwe. Aliko se, ko mutavuga n’ubulyo yagiye muli Tanzaniya ? IKIBAZO ni ho gishingiye. Kuko niba harabayeho uwo mgambi wo guhanura indege, hakaba no kumenya aho izo mbunda za rutura zizashingwa, ni ukuvuga ko n’umunsi wo kuyihanura wali uzwi ! kuko izo mbunda zitali zimaze iminsi zishinze aho hantu. Bikavuga ko no kujya Tanzaniya byali bili muli uwo mugambi. Simpakana ko Paul Kagame atacuze uwo mugambi wo kwica Habyarimana, aliko se yawufashijwemo na nde ? Ni ikihe gihugu cyawumufashijemo ? Izo mbunda za turura zavuye hehe ? Izo mbunda zashinzwe i Masaka na nde kandi lyali ? Kuko byali bizwi neza ko agomba kujya muli Tanzaniya kandi akagaruka nijoro.
7. Ruzibiza na Ruyenzi bavuga ko bali bahali igihe cyo gupanga uwo mugambi, wo kurasa indege, nta rindi jambo baba barumvise ryekeranye n’uko bizaba bimeze, umunsi n’amasaha ? Kuki abo basore b’Inkotanyi batatubwira imitegulire y’igitero cyo ku itariki ya 6 Mata 1994 nyuma yo guhanura indege, ko tuzi neza ko byari biteganijwe ko indege nimara kuraswa bazahita batera ibigo by’abasirikari aho bili hose mu Rwanda ? Tuzi neza aho ibirindiro by’Inkotanyi byali bili, byaje kwicuma bigana i Kigali lyali ? Ko abasirikari b’Inkotanyi biteguye gutera Kigali nyuma y’urupfu rwa Habyarimana. Ko batatubwira umubare nyawo wali muli CND ?
8. Ruyenzi ndetse na Ruzibiza bavuga ko babonye za rapports nyinshi zerekeranye n’umugambi wo kwica abatutsi. Nta n’umwe muli aba babili uvuga uwakoze izo rapports n’ubulyo zabagezeho n’uwazibagejejeho. Nta n’umwe uvuga atanga urugero rwa rapport iyi n’iyi yo ku itariki iyi n’iyi yakorewe aha n’aha n’abantu aba n’aba ! Icyatwemeza ko izo rapports zabayeho ni iki ? Kuki Ubuyobozi bwa FPR-Inkotanyi butigeze na limwe bwerekana izo rapports, ngo buzigeze muli ONU no muli za Ambassades zose, maze noneho bibe intanga-mugabo y’icyatumye bubura imirwano ?
9. Aba bahungu, bavuga ko Paul Kagame yari azi uwo mugambi wo kurimbura abatutsi « niharamuka habonetse impamvu » iyo mpamvu rero si iyindi : ni ukwica Habyarimana no kwubura imirwano.Paul Kagame abirengaho yica Habyarimana kandi ategeka kwubura imirwano. Ikibazo ni iki : Kagame yabikoze wenyine nta we bagiye inama ? Abo bahungu baratujijisha bavuga ko Paul Kagame ategeka wenyine, ntawe umuvuguruza. Bene uwo muntu ntabaho mu byerekeye Politiki. None se, abasirikari bakuru baramutse banze yajyaga kubigenza ate ? Nimwerure muvuge ko Inkotanyi nkuru zose zali kuli uwo mugambi, kandi na mwe muwuzi.
10. Aha rero na none hali ikibazo : aba basore badashobora gusobanura: Bavuga ko bali bazi za rapports zerekeranye no kurimbura abatutsi, haramutse habonetse impamvu : Kuki noneho batabuliye ababo (ababyeyi n’abavandimwe) ngo barebe aho bahungira ? Cyane cyane tubibaze Ruzibiza na Ruyenzi bali bazi neza ko urupfu rwa Habyarimana rwegereje n’ibizakulikiraho ? Ikibabaje rero ni uko aba bahungu bivugira ko bali baracengeye mu gihugu hose, igihe Paul Kagame yiyemeje kwica Habyarimana no kubura imirwano ntihagire umututsi n’umwe babulira ! C’est vraiment curieux ! Kuko udashoboye gutabara abantu, ntiwabura no kubabulira ! C’est la moindre des choses ! Barashaka kuvuga ko Paul Kagame yababujije gutangaza izo rapports z’inkora-maraso ?
11. Faustin Twagiramungu yivugiye ubwe imbere y’Urukiko rwa Arusha ati : « Iyo njya kumenya ko hacuzwe umugambi wo kwica abatutsi, sinajyaga kubura kubitangaza ahagaragara » ! Twavuga rero ko uwo mugambi wali uzwi n’Interahamwe n’Inkotanyi, bombi ! C’est curieux ! Niba uwo mugambi waragiye ukorerwa za rapports, kandi Inkotanyi zikabimenya, byashoboka bite ko Inkotanyi zitarashyira izo rapports imbere y’abacamanza bali Arusha ?
12. Aba bahungu bahunga ni Inkotanyi kabuhariwe ! Ukuli kwabo gushingiye ku byo bapfa na Major General. Paul Kagame. Aba bahungu ba Kagiraneza, Mugabe, Ruzibiza na Ruyenzi bali bakwiye gushyirwa imbere y’Ubucamanza Mpuza-mahanga, bakabisobanura. Cyangwa se bakajyayo bakabisonanura, byaba bibananiye, bakandikira Leta z’Isi yose kandi bakavuga ukuli kwose, aho gutegereza igihe bazahamagarirwa ; batanazi n’uzabahamagara uwo ali we. Bakandika igitabo bakagitangaza, aho kwandika kuli Internet.
Nyamara ntihagire uza kwumva nabi ngo yibwire ko nshaka kurengera Paul Kagame. Ndifuza gusa ko uweruye akavuga yajya asobanura neza ingingo zose, aho gusigamo igihu ! Icyo gihu gituma ushinjwa abona ingingo zo kwiregura bitamuruhije. Bene ibyo na none wasanga ali ya mayeli y’Inkotanyi (stratégie) ututazi !
Peter Musema


text:
-
- Prof. Jeannette Bayisenge, Minisitiri w'Uburinganire n'Iterambere ry'Umuryango (MIGEPROF) ni we dukesha iyi nyandiko
Umwana aremerwa kandi akarererwa mu muryango, agatozwa indangagaciro z'umuco Nyarwanda zo gukunda igihugu n'umurimo, ubumwe n'ubupfura nk'ipfundo rikubiyemo imico myiza iranga Umunyarwanda wese (ubunyangamugayo, ubudahemuka, kwiyubaha no kubaha abandi, kwicisha bugufi, kuba umwizerwa n'umunyakuri).
Hari byinshi byakomye mu nkokora imibereho n'imibanire y'Abanyarwanda, harimo ubukoloni, politiki yakurikiye ubwigenge yaranzwe no guca ibice mu Banyarwanda, byatugejeje kuri Jenoside yakorewe Abatutsi mu 1994; yagize ubukana ndengakamere mu gusenya imibanire y'Abanyarwanda muri rusange, ndetse n'iy'abagize umuryango by'umwihariko.
Inzira ndende yo kongera kubaka ubumwe bw'Abanyarwanda yasabye ko Abanyarwanda twese tubigiramo uruhare, tugaruka ku ndangagaciro z'umuco wacu. Ni uko Igitekerezo-Ngenga cya ‘Ndi Umunyarwanda' cyavutse kandi giha Umunyarwanda kongera kubaka ihame ry'Ubunyarwanda, ashingiye cyane mu kwibona no kwiyumva nk'Umunyarwanda mbere y'ibindi byose, kubana nta rwicyekwe no gushyira inyungu rusange n'iz'igihugu mbere y'inyungu bwite.
Mu Kinyarwanda, twemera ko “Ntawe utanga icyo adafite”. Ni ngombwa ko abagize umuryango cyane cyane ababyeyi bahuriza hamwe, bakisuzuma, bakaganira ku bikomere no ku mateka yacu n'uburyo adakwiye kuba imbogamizi mu gutanga uburere buboneye ku bana b'u Rwanda.
Uburere buboneye ni uburyo bwo kurera umwana hagamijwe imikurire ye ikwiye no kubasha kumufasha ku myitwarire ye mu buryo bumwubaka kandi bumufitiye akamaro. Imwe mu nzira ikoreshwa kugira ngo ubwo burere bugerweho ni ukurema ubushobozi mu mwana bwo kubasha kuganira no kumvikana n'abandi, kurinda amarangamatima ye, kwigira no kwikemurira ibibazo.
Ubu bushobozi nta handi bwaturuka atari mu muryango uganira, ukosora uwakosheje utamuhutaje kandi wita kuri buri wese bitewe n'imyaka n'ibyo akeneye muri icyo cyiciro arimo.
“Igihe kirageze ngo hashyirweho uburezi bufite uruhare mu kubaka umuryango Nyarwanda wunze ubumwe kandi ufatanya kugira ngo ugere ku mibereho myiza ya buri wese”
Kugira ngo iyi ntumbero tuyigereho, umuryango Nyarwanda urasabwa guhuza gahunda ya ‘Ndi Umunyarwanda' n'uburere buboneye aho umuryango muto (ababyeyi n'abana) ubasha kuganira ku mateka wisanzuye, ukavugisha ukuri, ugashingira ku muco n'indangagaciro z'Abanyarwanda; ugasoza wemeranyije ku nshingano zo kurerera no gukorera u Rwanda.
Ibi bizafasha abana gusobanukirwa bakiri bato ko n'ubwo abantu bagira ibyo batumvikanaho, cyangwa badahuriyeho bitagomba kubatanya cyane cyane nk'abantu basangiye igihugu, ururimi, umuco n'icyerekezo.
“Umuryango utaganiriye urazima!''. Nk'ababyeyi dukwiye kwiyegereza abana, tukongera umwanya wo kuganira na bo, aho batorezwaga “Ingengabitekerezo y'ivangura ku ishyiga”, hagasimbuzwa “indangagaciro zubaka ubumwe” maze umuryango ukaba umusemburo nyawo wa “Ndi Umunyarwanda” duhereye iwacu mu rugo.
Igitekerezo-ngenga cya “Ndi Umunyarwanda”, gikwiye kuba ubuzima bw'abagize umuryango bwa buri munsi, kubana neza n'abandi, kubaha isano bafitanye ry'Ubunyarwanda, birinda gukomeretsanya, ahubwo bafashanya mu rugendo rwo gukira ibikomere byasizwe n'amateka dusangiye nk'Abanyarwanda.
Ese hari uwasubiza ibihe inyuma ngo ibyadutanije kugera kuri Jenoside yakorewe Abatutsi bihinduke inzozi tutabana nazo buri munsi? Ese nk'abakuru babonye ubukana bwa Jenoside yakorewe Abatutsi mu 1994, ni uwuhe murage twaha abato? Twe tuzi neza ko nta cyiza cy'urwango no kudashyira hamwe! Ese iki gihugu ko ari icyacu twese nk'Abanyarwanda, twirenge turahire ko hari Abanyarwanda bakirushaho abandi uburenganzira, bityo bakaba bakibamo bonyine?
Reka nkabye inzozi! Isano muzi y'Ubunyarwanda izaduhame, gukunda igihugu no kugiteza imbere bibe umurage duha abato maze abakurambere batetse Ijabo, baterwe ishema n'uko u Rwanda rwemye kandi buri Munyarwanda, umuto, umukuru, uri ku butaka bw'u Rwanda n'utuye hanze yarwo… twese turajwe ishinga no guteza imbere igihugu cyacu, twubaka umuryango mwiza, uzira amacakubiri n'urwango !
Twese duterwe ishema no gutoza abato bacu Ubunyarwanda!
source : https://ift.tt/3FHCqBd


text:
- July 29, 2021
- blog
- Posted by Saba brother
- 1 Comment
Toyota Starlet 2020 yaje yuzujuje byose abantu bakunda ku modoka bita coupe abandi bita hatchback, igisubizo ku modoka iberanye n’ahantu hose wajya bitewe n’uko ingana, nuko itwarika. Iyi Starlet nshya ifite ingufu kandi ntinywa rwose ( 1.4-litre petrol engine)
Starlet nshya isohotse mu gihe abantu benshi bagura imodoka zikoreshwa mu buzima bwa buri munsi baba bashaka imodoka zitanywa ziri hagati ya (1000cc na 1600cc) urugero : Izo bita Corolla coupe 95 – 2000, Corolla hatchback 2002- 2005, ubwoko bwose bwa Yaris 1999- 2009
Starlet ije ari igisubizo ku bantu bakunda imodoka zitanywa (High economy Vehicle) imodoka iri comfortable kandi zitwarika neza, akaba ari imodoka iberanye na family cg undi wese ushaka imodoka nziza yo kugendamo iminsi yose. Starlet ifite design na technology igendanye n’ibihe turimo, ifite uburebure bwa 3995 mm na 1745 mm by’ubugali bwayo.
TOYOTA STARLET 2020 zamaze kwerekanwa ku isoko rya East Africa [...]
IBYO WAKWITAHO MU GUFATA IMODOKA YAWE NEZACar Maintenance
- November 19, 2020
- blog
- Posted by Saba brother
- No comments yet
Gufata imodoka neza ni iby’ingenzi kugira ngo ihore igufasha mu buzima bwa buri munsi ! Bituma kandi itagushyira mu ngorane z’impanuka kuri wowe nabo muri kumwe ! Dore bimwe mu byagufasha kugira ngo imodoka yawe itazaguteza ibibazo
Urutonde rw’ibyo ugomba gusuzuma buri gihe
Amapine (Inspect and Maintain Tires)
Ugomba kureba niba umwuka urimo uhagije, cg atari mwinshi urenze urugero, jya ugira akamenyero ko guca kuri station bagupimire ko umwuka ari sawa, ko ukwiye ! Umwuka mwinshi cyane cg muke cyane, ushobora kuguteza impanuka ! Nyuma ya km 10,000 ugomba gusuzuma amapine ukareba uko ameze, byaba byiza ukayahindura! Cyane cyane ko inaha muri ibi bihugu byacu tugura amapine yavuye hanze yarakoze !
GUHINDURA AMAVUTA
Buri gihe ugomba kureba no guhindura amavuta igihe iyo kigeze kugira ngo moteur ihore ikora neza ! Hindura amavuta mu gihe cyateganijwe iyo kigeze, hari za KM ziba zaragenwe kugira ngo uhindura amavuta !
Ushobora kwihindurira amavuta cg ukayijyana ku mukanishi, [...]


text:
Guhera mu kwezi kwa Mutarama n’ukwezi kwa Gashyantare mu mwaka wa 2021, hari Abayobozi b’ibigo n’abashinzwe amasomo mu bigo bashyizwe mu myanya nkuko statut yihariye igenga abarimu mu Rwanda yavuguruwe mu mwaka wa 2020 ibiteganya. Abo barimu bashyizwe mu myanya itandukanye yari mu Karere ka Rusizi bahabwa n’amabaruwa y’agateganyo nkuko Ministeri y’Umurimo ibiteganya ko Umwarimu cyangwa Umuyobozi w’Ishuri uhawe umwanya amara amezi atandatu afite ibaruwa y’agateganyo imushyira mu kazi yarangira agahabwa ibaruwa imushyira mu kazi bya burundu.
Nyuma yuko bikozwe gutyo batunguwe nuko imyanya yabo yasubijwe ku isoko barayishyizwemo n’akarere ka Rusizi ndetse na ba nyiri ibigo (Ni ukuvuga abayobora amadini ashamikiye kuri ibyo bigo) n’imyanya yabo barimo mbere nayo yaratanzwe kuko baribazamuwe mu ntera mu buryo bwemewe n’amategeko.
Bamwe mu baganiriye n’Umunyamakuru bamubwiye ko icyemezo cyafashwe n’Ikigo cy’igihugu cy’Uburezi (REB) ko ari ukubangamira uburenganzira bwabo no kwica statut nkana igenga abarimu mu Rwanda yo mu 2020.
Manirafasha Leon [Wahinduriwe amazina] yavuze ko yatunguwe n’umwanzuro wa REB uvuguruzanya n’uwo Akarere ka Rusizi kafashe hakibazwa uwigiza nkana bikabayobera muri aba bombi.
Yagize ati: “Mu kwezi kwa mbere nahawe ibaruwa inshyira mu kazi by’agateganyo mpabwa ubuyobozi bw’ikigo, nkurikirana icyo inshingano zintegeka, ndahembwa umushara uhura n’inshingano nariho, ntabwo bigeze bampa ibaruwa ya interium nkuko mu tundi turere tumwe na tumwe twabigenje, ku bwanjye nkaba nsaba ko REB yakurikiza icyo amategeko ateganya.”
Yanavuze ko kandi bibabaje kumva abazi amategeko aribo bayica nkana, bakagomye kuyakurikiza uko ari nta kuyaca ku ruhande. “Statut yacu y’Abarimu irahari, yarakozwe ishyirwaho,akarere ka Rusizi kakoze ibyo iyo Statut iteganya,abatemeranya nayo ubwo bafite Indi Statut yabo bagenderaho itugenga ,usibye ko nta yindi iriho uretse iya 2020.”
Amakuru yizewe agera kuri Rwandaforbes arahamya ko akarere ka Rusizi nako ntikumva ibyo ikigo cy’igihugu cy’Uburezi gishingiraho kivuguruza ibyakozwe n’akarere.
Umuyobozi umwe ukora mu burezi yavuze ko ibyakozwe nabo ari ibiteganya na Statut yihariye igenga abarimu.
Yagize ati: “Statut irahari, icyo iteganya kirazwi kuri ibyo, twe turumva nta kosa na rimwe twigeze dukora ahubwo twasabaga REB gukurikiza ibikubiye muri Statut igenga abarimu mu ngingo yayo ya 26, 27 na 28.”
Undi nawe wariwahawe umwanya ku buyobozi bw’ikigo avuga ko bahawe iyo myanya biciye mu mucyo dore ko ibiteganya n’amategeko aribyo byakozwe.
Ati: “Hari uturere twabwiraga bamwe mu barimu kureberera ibyo bigo Kandi bahabwa amabaruwa nkababa bareberera ibyo bigo ariko twe twahawe akazi mu buryo buboneye,ntabwo twakunda inyungu z’abantu bamwe na bamwe muri ibi bintu,twifuza ko hakurikizwa amategeko uko abigena,tukarenganurwa.”
Uyu mwarimu Kandi abaza uburyo bariguhabwa uduhimbazamushyi twa 10%dusanzwe duhabwa abarimu n’abayobozi b’ibigo bari mu kazi Kandi batarshyizwe mu myanya.
Yunzemo ati: “Ubundi abahabwa 10% Ni abarimu bashyizwe mu myanya yabo,bakayahabwa ,ubwo twe twarikuyahabwa tutarashyizwe mu myanya?Twarayahawe rero nkabashyizwe mu kazi mu buryo buboneye Kandi bwujuje ibisabwa,turasaba ko byakomeza muri iyo nzira,tukareka kurenganywa nabatureberera.”
Ihurizo kuri REB mu micyemurire y’iki kibazo.
Hakomeje kwibazwa icyo Ikigo cy’igihugu cy’Uburezi REB cyakora mu gihe aba bayobozi bakurwa mu myanya yabo kandi iyo baribafite mbere barayikuwemo bagahabwa iyo .
Baravuga ko icyo kigo uyu mwaka w’amashuri cyatanze amahirwe asesuye yuko umwarimu ushaka kwimuka (mutation) ajya ku kindi kigo yandika abisaba akimurwa akegera mu rugo iwe, ibyo bikazafasha ishyirwa mu ngiro y’uburezi bufite ireme nkuko Guverinoma y’u Rwanda ibyifuza.
Aba bayobozi rero bakuwe mu myanya byaba bigoranye kongera koherezwa aho bari bari dore ko baribegereye ingo zabo bibafasha gukora akazi.
REB ihora ivugwaho imikorere idahwitse ikorwa mu nyungu za buri wese kuko aba bayobozi kuguma mu myanya bashyizwemo n’Akarere na ba nyiri ibigo ntacyo byaribiyitwaye ariko biramutse bihinduwe byateza impagarara, impaka n’akavuyo mu ishyirwa mu myanya ry’abarezi n’abayobozi b’ibigo byarangije gukorwa.
Aka kavuyo kandi ko gushyira abarimu n’abayobozi b’ibigo mu myanya niko kari karatumye uwari umuyobo w’iki kigo Bwana Ndayambaje Irene yirukanwa akurwa mu nshingano zo kuyobora iki kigo cy’igihugu gishinzwe Uburezi (REB) mu Rwanda.
Bisheshwe rero aba bayobozi barega REB hisunze amategeko cyane cyane itegeko ry’umurimo hanakurikijwe statut yihariye igenga abarimu yavuguruwe muri 2020.
Amakuru agera kuri Rwandaforbes.com aravuga ko aba bayobozi bashyizwe mu myanya bashatse umwunganizi mu mategeko kugirango abafashe akarengane kabo nkuko ibaruwa dufitiye kopi ibigaragaza.
Umwe mu baganiriye na Rwandaforbes uturuka muri ba nyiri ikigo akaba umuyobozi w’ibigo Gatolika byo mu Karere ka Rusizi Padiri Thaddee yavuze ko ishyirwa mu myanya by’abayobozi b’Ibigo byakozwe ku bw’umvikane bw’Akarere na ba nyiri ibigo bikorera muri ako karere mu nama zabahuje ku mpande zombi.
Yagize ati: “Twarahuye tubiganiraho nk’Akarere, ubwo rero iyo myanya twari dufite yashyizwemo Abayobozi nkuko amategeko yabisabaga kugeza ubwo bahawe n’amabaruwa abishimangira.”
Ku murongo wa terefoni twagerageje kuvugisha Umuyobozi w’Ikigo cy’Uburezi mu Rwanda Bwana Mbarushimana Nelson ntiyatwitaba tumwoherereza ubutumwa bugufi kugeza ubwo twakoreye inkuru akaba ntacyo yari yadusubiza.
Birazwi ko itegeko rivuguruza irindi iyo ryarangije gutorwa rikaza rivuguruza irindi ryariho, statut igenga abarimu yashyizweho muri 2015 ivugurwa na statut yo muri 2020 aho mu ngingo ya 25 ivuga neza uburyo Abayobozi b’ibigo ndetse n’ababungirije batorwa na komite y’intumwa zo muri Ministeri y’Uburezi Cyangwa komite y’Umujyi wa Kigali cyangwa se komite y’Akarere ,abatorwa bagaturuka mu byiciro by’abarimu babarizwamo.
Umwanditsi: Nsengumuremyi Denis Fabrice


text:
BURERA: Umugabo yishe umugore we amuteye ibyuma ko yagurishije intama akishyura mitiweli.
Inkuru ya Maniraguha Ladislas/Journal Gasabo Intara y’Amajyaruguru
Mu ijoro ryakeye umugabo MBONYEBYOMBI Philippe bita Gikumi wo m’Umurenge wa GAHUNGA, Akagari ka BURAMBA; Umudugudu wa MUSANZU yaraye ateye icyuma umugore we witwa MUKABANDORA Béatrice amusanze mu buriri aramwica, hari saa yine z’ijoro ubwo MBONYEBYOMBI yasangaga umugore we mu buriri amubaza impamvu yagurishije intama, umugore we amusobanurira atakamba ko yayigurishije ngo atange mutuelle cyane ko mu muryango yarikenewe kuko kwivuza byabagoraga.
Uwo mwana yatewe icyuma na se, akiza nyina ,birangira uwo mwicanyi amwirengeje.Nawe yahise ahabwa ubutabazi bwihuse.
Inzego z’ubuyobozi n’iz’umutekano “polisi na RIB” zahageze zije kureba icyo kibazo cyabaye zihasanga abaturage benshi ariko MBONYEBYOMBI adahari kuko yahise atoroka, igitangaje ndetse kinababaje hari undi muryango wahise ugaragara ko ufitanye amakimbirane, aho umugabo BIKINO wo muri ako kagari yahise atabwa muri yombi kuko yabwiriye mu ruhame umugore we ngo nawe nzakugenza gutya; Hari indi miryango yahise igaragaza ko ifitanye amakimbirane, maze abagore basaba inzego z’umutekano kubafasha kuko bagaragaje impungenge ko abagabo babo bashobora kubica.
Ikinyamakuru gasabo.net cyegereye abaturage bamwe bagitangariza ko byose babiterwa n’ubusinzi, dore ko baturiye Centre ya Kanyirarebe ibarizwamo inzoga z’inkorano zirimo imisururu bita “iminini” n’inzagwa bita “dundubwonko”; Ikindi twamenye ni uko uwo MBONYEBYOMBI yaraherutse gutabwa muri yombi na RIB yaragiye gutera icyuma umuturanyi we NZACYAHINYERETSE Cyprien amuteze aramucika, aho kugirango MBONYEBYOMBI ashyikirizwe Ubushinjacyaha bamwohereje transit amarayo iminsi enye ararekurwa, iki akaba ari ikimenyetso cy’ubugome bumuranga dore ko yaramaze imyaka ine afunguwe aho n’ubundi yafungiwe muri Gereza ya Musanze amaramo umwaka umwe azira kurya inka y’umuturanyi.
Twagerageje kubaza abayobozi niba ikibazo cy’ibiyobyabwenge kizwi batubwiyeko batari bakizi ariko ko bagiye kugikurikirana maze izo nzoga zinkorano zigacika kandi ko baregera imiryango ifitanye ibibazo bakayigira inama binyuze mucyitwa “Inshuti z’umuryango” kabone n’ubwo uyu muryango wari waratanzwemo raporo mungo zifitanye amakimbirane.
Nyakwigendera asize abana batanu kandi bose yababyaranye na MBONYEBYOMBI bari bamaranye imyaka makumyabiri, umwana wabo ukurikira imfura wagerageje gukiza nyina se yamutemye mu kiganza. Ikinyamakuru gasabo.net kirasoza kigira inama imiryango ifitanye ibibazo kujya babigaragaza hakiri kare kandi ubuyobozi bukarushaho kwegera imiryango irangwamo amakimbirane ikagirwa inama byaba ngombwa ubona abangamiwe agasaba gutandukana ndetse n’nkiko zikworohereza usaba ubutane kubw’umutekano we, dore ko hari ubwo kubwaka bisaba igihe abantu bakarinda bicana.
521 total views, 1 views today


text:
Kopi miliyoni 100 zigurishwa buri mwaka, ni ukuvuga ko 273,972 zigurishwa ku munsi, kopi 11,415 zigurishwa ku isaha, kopi 190 zigurishwa ku munota naho kopi 3 za Bibiliya ziba zigurishijwe ku isegonda rimwe.
Urubuga rwitwa Christiantoday.com rwo rugaragaza ko 40% y’abasomyi ba Bibiliya bemeza ko ari igitabo cyazanye impinduka nziza mu buzima bwabo, 30% bemeza ko Bibiliya iramutse igizwe igitabo gishingirwaho mu kuyobora sosiyete iyo ari yo yose habamo impinduka nziza kurushaho.
Inyigo kandi yagaragaje ko 45% by’abakunda gusoma Bibiliya ari abagabo naho 59% ni abagore, 69% by’abakunda gusoma ni abafite hejuru y’imyaka 65 naho 39% ni abafite hasi y’imyaka 44 y’ubukure.
Wikipedia igaragaza ko mu mwaka wa 2020, umubare w’abatuye Isi kugeza ubu basaga miliyari 7.8 naho umubare w’abafite imyemerere ya Gikirisitu ni miliyari 2.3. Umubare wa kopi za Bibiliya umaze kugurishwa ungana na 64% by’umubare w’abatuye Isi, ukaba ungana na 209% by’umubare w’abakirisitu batuye Isi kuri ubu.
Dushingiye ku mibare yerekanywe mu bushakashatsi bwatangajwe n’imbuga zitandukanye tubonye hejuru biragaragara ko Bibiliya ari igitabo gisomwa n’abantu benshi ku Isi, igitabo gifitiwe icyizere, igitabo gisomwa kandi kigakoreshwa n’abantu b’ingeri zose baba abafite imyizerere ya Gikirisitu, abatayifite yewe n’abatemera Imana babona Bibiliya nk’igitabo cy’ubuhanga.
Kubera uku kwizerwa no gukundwa no gukoreshwa n’umubare w’abantu benshi, rimwe na rimwe Bibiliya ikoreshwa n’abantu mu nyungu zabo bwite nko muri politiki no mu buriganya butandukanye ariko ibi bihabanye n’ukuri kwanditse muri yo ari nayo mpamvu abakora ibi baba biciriyeho iteka ryo kurimbuka ndetse bakarimbukana n’abizera ubwo buriganya.
"Umenye ko mu minsi y’imperuka hazaza ibihe birushya, kuko abantu bazaba bikunda, bakunda impiya, birarira, bibona, batukana, batumvira ababyeyi babo, indashima, batari abera, badakunda n’ababo, batuzura, babeshyerana, batirinda, bagira urugomo, badakunda ibyiza, bagambana, ibyigenge, bikakaza, bakunda ibibanezeza aho gukunda Imana, bafite ishusho yo kwera ariko bahakana imbaraga zako. Abameze batyo ujye ubatera umugongo." (2 Timoteyo 3:1-5)
Uyu munsi usanga imitwe nyinshi y’iterabwoba nka: Lord Resistance Army, Anti-Baraka n’iyindi, abanyepolitiki benshi bakangurira abantu gukora ibikorwa by’urugomo, abakora ibikorwa by’ubwambuzi bushukana, abakora ubusambanyi n’ibindi bikorwa by’ubujyahabi n’ubuhenebere bifashisha Bibiliya bashaka kwerekana ko ibyo bari gukora bashyigikiwe n’Imana cyangwa biri mu bushake bw’Imana ariko kuba umuntu afite Bibiliya cyangwa azi imirongo ya Bibiliya mu mutwe ntibisobanura ko uwo muntu ari uw’Imana cyangwa ko ibyo akora yabitumwe kandi bishyigikiwe n’Imana.
Pawulo yandikira Timoteyo yamusabye kwirinda bene aba bantu bakoresha bibiliya mu bikorwa by’ubujyahabi n’ubuhenebere agira ati “Bafite ishusho yo kwera ariko bahakana imbaraga zako. Abameze batyo ujye ubatera umugongo." 2 Timoteyo 3:5
Mu mwaka wa 2020 mu bushakashatsi bwashyizwe hanze n’urubuga rwa thebibleanswer.org, hagaragaje ko ubwo icyorezo cya COVID-19 cyari cyugarije abatuye Isi yose, byagaragaye ko hakoreshejwe ikoranabuhanga rya Youversion Bible app, abantu bagera kuri miliyoni 600 basomye Bibiliya kandi by’umwihariko basoma umurongo wo muri Yesaya 41:10 ugira uti "Ntutinye kuko ndi kumwe nawe, ntukihebe kuko ndi Imana yawe. Nzajya ngukomeza, ni koko nzajya ngutabara kandi nzajya nkuramiza ukuboko kw’iburyo, ari ko gukiranuka kwanjye."
Ibi bigaragaza ko hari abasoma Bibiliya gusa mu gihe cy’amage cyangwa bakayifata nk’igitabo bakoresha ngo barwanye amarangamutima yabo, cyangwa bakoresha nk’ikibamara ubwoba nyamara ubuzima babayemo atari ubuzima bushingiye ku kuri ku ijambo ry’Imana. Ariko ntabwo Bibiliya ibereyeho gushimashima amarangamutima yacu, cyangwa nk’igikoresho cyo gukoresha ngo kitumare ubwoba maze dukore ibikorwa by’urugomo, ubwiyahuzi n’ubutagondwa kuko abakora ibimeze bityo bitwaje Bibiliya bibajyana mu rupfu.
Pawulo yandikiye itorero ry’i Korinto aribwira ko inyuguti yica aho umwuka agahesha ubugingo.
Yagize ati “Ni yo yatubashishije kuba ababwiriza b’isezerano rishya batari ab’inyuguti, ahubwo ni ab’umwuka kuko inyuguti yicisha, naho umwuka uhesha ubugingo." (2 Abakorinto 3:6)
Biratangaza kubona abantu bayobya, bemera kwishora mu bikorwa by’urugomo, ubwicanyi, kwiyahura, kwigomeka ngo ni uko uwabashishikarije gukora ibyo yabikoze yitwaje cyangwa yifashishije Bibiliya.
Pawulo yasobanuye Bibiliya icyo aricyo n’impamvu Imana yayihaye abantu bayo agira ati "Ibyanditswe byera byose byahumetswe n’Imana kandi bigira umumaro wo kwigisha umuntu no kumwemeza ibyaha bye no kumutunganya no kumuhanira gukiranuka kugira ngo umuntu w’Imana abe ashyitse, afite ibimukwiriye byose ngo akore imirimo myiza yose." (2 Timoteyo 3:15;17)
Icya mbere Pawulo yavuze ni uko ibyanditswe byera byose (ibyanditse muri Bibiliya) byahumetswe n’Imana. Icya kabiri yerekanye impamvu n’umumaro byo gukoresha ibyo byanditswe byera (Bibiliya) ari zo Kwigisha umuntu, kwemeza umuntu ibyaha bye, gutunganya umuntu no kumuhanira gukiranuka. Icya gatatu yerekanye umusaruro utangwa no gukoresha ibyanditswe byera ariwo"kugira ngo umuntu w’Imana abe ashyitse afite ibimukwiriye byose ngo akore imirimo myiza yose".
Igihe cyose uzabona umuntu ukoresha Bibiliya atari ukugira ngo akwigishe, akwereke iby’ibyaha byawe, agutunganye, kandi aguhanire gukiranuka rwose kugira ngo ube umuntu w’Imana ushyitse rwose kandi ufite ibigukwiriye byose ngo ukore imirimo myiza yose uzamenye ko uyu muntu atari mu bushake bw’Imana kandi uzasobanukirwe nuko nubwo afite ishusho yo kwera ariko ahakana imbaraga zako, umeze utyo ujye umutera umugongo.
Ubuntu bw’umwami wacu Yesu Kirisitu bubane namwe mwese!
Iyi nyandiko ishingiye ku mpuguro ni ibitekerezo bwite bw’umwanditsi, Urinzwenimana Mike


text:
Ikigo cy’Igihugu gishinzwe Ubumenyi bw’Ikirere, Meteo Rwanda, cyatangaje ko imvura y’itumba izagwa muri Werurwe, Mata na Gicurasi iri ku kigero cy’imvura isanzwe igwa mu Itumba, ariko ikaziyongeraho gato mu Mujyi wa Kigali, Intara y’Iburasirazuba no mu duce tumwe tw’Intara y’Amajyepfo muri Nyamagabe na Nyaruguru.
Meteo yabitangaje ubwo yagaragazaga iteganyagihe ry’amezi atatu ari imbere. Ni ukuvuga Werurwe, Mata na Gicurasi aho imvura izakomeza kugwa mu bice bitandukanye by’Igihugu ku gipimo gisanzwe cy’imvvura y’Itumba gusa hakaba hari uduce izagabanyukamo ugereranyijwe n’iyari isanzwe igwa mu Itumba mu Ntara y’Iburengerazuba ahegereye ku nkombe z’ikiyaga cya Kivu mu turere twa Rubavu, Rutsiro, Karongi no muri Ngororero.
Imvura iteganyijwe muri iki gihe cy’Itumba ikaba izaterwa n’uko ubushyuhe bwo mmu Nyanja ngari ya Pasifika n’iy’’Abahinde buri ku kigero gisanzwe ccy’ubushyuhe muri iki gihe cy’amezi atatu.
Igihe y’Itumba izatangirira kugwa
Imvura y’Itumba biteganyijwe ko izatangira kugwa mu mpera z’Ukwezi kwa Gashyantare 2021, uretse mu majyepfo y’uburengerazuba bw’Akarere ka Nyagatare,, mmu mmajyaruguru y’’uburasirazuba bw’Akarere ka Giccummbi, mmu majyaruguru y’uburengerazuba bw’’Akarere ka Gatsibo aho imvura iteganyijwe gutangira mu ntangiriro za Werurwe 2021.
Uko imvura izagwa hakurikijwe imiterere y’Uturere
Imvura ifite milimetero hagati ya 350-450 izagwa mu mu Mujyi wa Kigali, Intara y’Iburasirazuba, ibice bimwe by’Akarere ka Gicumbi, Rulindo, mu gace gato k’’amajyepfo y’uburasirazuba mu Karere ka Gakenke mu Ntara y’Amajyaruguru. Iyo mmvura ianateganyijwe no mu Ntara y’Amajyepfo mu gice kinini cy’uburasirazuba bwa Kamonyi, no mu gice cy’uburasirazuba bwa Ruhango, Nyanza na Gisagara.
Imvura iri hagati ya milimetero 400-450, iteganyijwe mu Ntara y’Iburengerazuba mu Karere ka Rutsiro, mmu mmajyepfo y’Akarere ka Rubavu, Igicce kinini cy’’amajyaruguru ya Ngororero no mu burengerazuba bw’’Akarere ka Karongi.
Imvura iri hagati ya milimetero 450 na 550 iteganyijwe kugwa mu Turere twa Musanze, Burera, Gakenke, mu majyaruguru ya Gicumbi, Rulindo mu Ntara y’Amajyaruguru. Mu Ntara y’’Amajyepfo iteganyijwe mu Turere twa Muhanga na Huye, mu burengerazuba bw’Uturere twa Gisagara, Nyanza, Ruhango, n’igice kinini cy’Uturere twa Nyamagabe na Nyaruguru. Mu Ntara y’’Iburengerazuba iteganyijwe mu gice kinini cy’Uturere twa Nyabihu na Nyamasheke, mu majyaruguru y’Akarere ka Rubavu no mu burengerazuba bwAkarere ka Rusizi.
Imvura iri hagati ya milimetero 500-600, biteganyijwe ko izagwa mu bice bya Pariki ya Nyungwe, mu burengerazuba bw’Uturere twa Nyamagabe na Nyaruguru ndetse no mu burasirazuba bwUturere twa Nyamasheke na Rusizi.
Igihe imvura y’Itumba izacikira
Biteganyijwe ko imvura izacika kare mu Karere ka Kirehe no mu kibaya cya Bugarama hagati y’italiki 15 na 22 Gicurasi 2021. Aho iteganyijwe gucika itinze ni mu majyaruguru y’Uturere twa Rubavu, Nyabihu na Musanze izacika mu cyumweru cya mbere cya Kamena.
Ahandi hasigaye imvura izacika mu cyumweru cya nyuma cya Gicurasi 2021.
Hashingiwe kuri iri teganyagihe ry’igihemmbwe cy’Itumba (igihembwe cy’ihinga 2021 B), Ikigo cy’Igihugu gishinzwe Ubumenyi bw’Ikirere kirasaba inzego z’ubuhinzi kwihutisaha imirimo y’’itegura ry’imirima cyane cyane hasiburwa imirwanyasuri, kugeza inyongeramusaruro ku bahinzi no guterera ku gihe.
Meteo Rwanda irashishikariza Abanyarwanda bose muri rusange gukora ibikorwa byabo bashingiye kuri iri teganyagihe ry’Itumba 2021, kandi rizanakomeza kunganirwa n’ibipimo bisanzwe bigatagazwa by’iteganyagihe ry’ukwezi, iry’iminsi 10, iry’iminsi 3, iriburira n’irya buri munsi.


text:
Yanditswe na Ndahayo Emmanuel
Bamwe mu batumiwe mu mwiherero wa 17 w’ abayobozi uteraniye I Gabiro kuva ku cyumweru tariki ya 16 Gashyantare 2020 harimo n’ urubyiruko.Perezida Kagame yabwiye uru rubyiruko ko aribo igihugu giteze amaso ,gusa akaba ahangayikishijwe nuko rushobora kwanduzwa n’ imico mibi yatangiye kugaragara mu bantu bakuze cyane cyane abayobozi .
Muri uyu mwiherero , Perezida Kagame yagarutse ku cyo igihugu kiteze ku rubyiruko, ashimangira ko ari zo mbaraga z’igihugu dore ko ari na rwo rugize umubare munini w’abanyarwanda.
Inshuro nyinshi Umukuru w’ Igihugu ahura n’urubyiruko akunze kubereka ko bafite uruhare runini mu mibereho y’ iki gihugu,akarekana ko kuba igihugu cyaguha inshingano bidasaba kuba mukuru cyane mu myaka .Ati “ntibijya biba kare kugira ngo umuntu afate inshingano, ngo akure, yumve imikorere y’igihugu cyacu. Kuko u Rwanda ruzashobora gukomeza kubaho ari uko gusa dukoze ibintu mu buryo bufite umwihariko ”.
Perezida asaba urubyiruko kwitandukanya n’imico mibi
Ubwo yatangizaga umwiherero ,Perezida Kagame yagarutse cyane ku myitwarire y’abayobozi ,anenga imyitwarire mibi ikomeje kuranga bamwe muri bo .Aha yasabye urubyiruko kutazagwa muri uyu mutego w’imico mibi igaragara mu bayobozi bamwe na bamwe .Ati “muzareke kwiga imico mibi y’aba bantu navugaga. Uko mukura, mufata inshingano mu gihugu cyanyu, ndabasabye mwirinde imico mibi. Hari imico mibi igira inyungu, ariko inyungu y’imico mibi ntabwo iramba. Ibaho igihe gitoy, igahinduka nyuma”.
Ibarura ry’abaturage riherutse ryagaragaje ko abanyarwanda bagera kuri 50% bari munsi y’imyaka 20 mu gihe impuzandengo y’imyaka y’abanyarwanda ari 22.
Ibi bigaragaza ko urubyiruko ari rwo rugize igice kinini cy’abaturarwanda, ari na ho Umukuru w’Igihugu ahera arusaba kwitegura gufata inshingano hakiri kare dore ko no mu buyobozi bw’igihugu higanjemo umubare munini w’abakiri bato. Perezida wa Republika agasaba urubyiruko ko igihe ruhawe inshingano zo kuyobora igihugu, rutazasubiramo amakosa akomeye akorwa na bamwe mu bayobozi bariho muri iki gihe .


text:
Barongererwa ubumenyi mu kwigisha abandi uburinganire mu gihe cy’ubutumwa bw’amahoro
Abasirikari, abapolisi, abasivile n’abacungagereza baturutse mu bihugu bitandatu byo ku mugabane wa Afurika, kuva ku wa Mbere tariki 20 Nzeri 2021, batangiye kongererwa ubumenyi mu birebana no kwigisha abandi ihame ry’uburinganire, mu gihe cy’ubutumwa bwo kubungabunga amahoro.
Ayo mahugurwa abera mu Kigo cy’Igihugu cy’Amahoro (Rwanda Peace Academy), yitabiriwe n’abantu 20, baturutse mu bihugu bitandatu byo ku mugabane wa Afurika.
Umuyobozi w’Ikigo Rwanda Peace Academy, Rtd Col. Jill Rutaremara, yasobanuye ko intego yayo ari ukubaka ubushobozi n’ubunyamwuga mu birebana no kwigisha byimbitse uburinganire.
Yagize ati “Abayitabiriye bazahabwa ubumenyi buhagije, bubafasha gutegura amasomo n’uko bitwara igihe bigisha, bituma abigishwa babisobanukirwa byimbitse, wasangaga hari icyuho cy’abatanga ubwo bumenyi cyangwa ubujyanama muri ayo masomo batangiye. Bizabafasha kugera ku rwego rwo kumenyekanisha uburinganire icyo ari cyo, uko bwubahirizwa, akamaro kabwo n’icyo bumariye abantu, kugira ngo ubwo bazoherezwa mu butumwa, bwaba ubw’Umuryango w’Abibumbye, ubwa Afurika yunze Ubumwe, cyangwa n’igihe bari mu bihugu byabo, bazabe ari abantu biteguye gutanga umusanzu wabo muri byo”.
Yongera ati “Birazwi ko mu gihe cy’ubutumwa bwo kubungabunga amahoro iyo hitawe ku guha abagore urubuga, bifasha mu gusohoza neza ubutumwa abantu baba boherejwemo. Bitewe n’uko aho bari usanga abantu babibonamo cyane, yaba mu kubagisha inama cyangwa kubabwira ibibazo bafite, noneho bagakoresha ya mpano bifitemo yo gusesengura ibintu no kubiha umurongo utuma ikigenderewe kigerwaho. Ni na yo mpamvu tugerageza kureba uko tuzamura imyumvire n’ishyirwa mu bikorwa ry’uburinganire”.
Abahugurwa bari basanzwe bafite ubumenyi mu birebana n’uburinganire, ariko kuri iyi nshuro barimo kubwongererwa mu buryo bwimbitse, kugira ngo bagere ku rwego rwo kwigisha abandi.
70% by’abayitabiriye ni igitsina gore, Maj Kazarwa Mary waturutse mu Ingabo z’u Rwanda, yishimiye guhabwa ubumenyi azubakiraho yigisha bagenzi be.
Yagize ati “Niteze kunguka ubumenyi bw’inyongera buzamfasha kwigisha abasirikari bagenzi banjye, bityo bakamenya icyo bakora n’imyitwarire iranga ituma uburinganire bwimakazwa. Ni ingenzi ko abantu twese mu nzego tubarizwamo, dukwiye guha agaciro kandi tukarushaho kumva abagore n’abagabo, abakobwa n’abahungu ko banganya ubushobozi mu bikorwa bitandukanye. Bizakuraho za nzitizi n’ingorane ibihugu bigihanganye na zo, ziterwa n’ihezwa rigikorerwa abagore n’abakobwa mu bikorwa bimwe na bimwe, kubera imyumvire yo hambere yo kumva ko ntacyo bashoboye. Aya mahugurwa rero, ni urufunguzo ruzadufasha kurema impinduka no guhindura imyumvire y’aho bikigaragara”.
CSP Shehuddeen Baba, Umupolisi witabiriye ayo mahugurwa aturutse mu gihugu cya Nigeria, yunze mu rya mugenzi we, agira ati: “Igihugu cyacu ni kimwe mu byahagurukiye kwimakaza uburinganire bw’abagabo n’abagore. Ni urugendo ariko rukibangamiwe no kuba hari abatarasobanukirwa neza kurinda abagore n’abana ihohoterwa ribakorerwa, aho usanga hari aho bagihezwa, kubatesha agaciro n’ibindi bibazo biandukanye birimo n’ibyugarije abana. Aya mahugurwa nyitezeho kumenya mu buryo bwisumbuyeho ibyo amategeko ateganya, bikazadufasha gukumira izo nzitizi ari nako turushaho kunoza inshingano n’akazi dushinzwe yaba mu bihugu byacu n’ibindi twoherezwamo”.
Ni amahugurwa yateguwe na Rwanda Peace Academy, ku bufatanye n’Igihugu cy’u Bwongereza, kibinyujije mu kigo gishinzwe gutera inkunga amahugurwa mu birebana no kubungabunga amahoro ishami rya Africa, ari cyo British Peace Support Team-Africa (BPST-A).
Yitabiriwe n’abaturutse mu bihugu birimo Kenya, Namibia, Nigeria, Zambia, Ghana n’u Rwanda, akaba agiye kumara iminsi 10, aho biteganyijwe ko azasozwa ku itariki ya 1 Ukwakira 2021.


text:
UMWAMI IMANA IMPAYE AMAGAMBO YO GUKOMERESHA URUSHYE
IGICE CYO GUSOMA: Yesaya 50:4-10
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Ubutumwa bw’uyu munsi bufite umutwe ugira uti: “UMWAMI IMANA IMPAYE AMAGAMBO YO GUKOMERESHA URUSHYE”. Turibanda ku murongo wa 4 n’uwa 7 y’igice cya 50 mu gitabo cy’umuhanuzi Yesaya ahagira hati: “Umwami Imana impaye ururimi rw’abigishijwe kugira ngo menye gukomeresha urushye amagambo, inkangura uko bukeye, ikangurira ugutwi kwanjye kumva nk’abantu bigishijwe. Kuko Umwami Imana izantabara ni cyo gituma ntamwara, ni cyo gitumye nkomera mu maso hanjye hakamera nk’urutare, kandi nzi yuko ntazakorwa n’isoni.”
Iminsi turimo iradukomereye cyane! Hari byinshi bituma duhangayika, tukumva ducitse intege: gupfusha abo dukunda, kurwara indwara zikomeye, kutabona ibitunga umuryango muri iki gihe ubukungu bwifashe nabi, kumva hari abaturwanya, iza bukuru, irungu, gutakaza akazi, guhomba, etc. Urababaye, urihebye, uriganyira, urarushye, kandi urataka cyane kubw’umubabaro. Umaze iminsi wigaragura mu ivata ry’ubukene, ubushomeri, gusenyuka kw’urugo, uburwayi, amadeni, n’ibindi. Ivata urimo ryatumye abantu bakwanga, barakwirengagiza; ariko uyu munsi natumwe kukubwira ko dufite Imana iduhumuriza. Ndashaka kukubwira ko aho abantu bagushyize bazi ko uzahapfira, ariho Imana igusanze ngo ihaguhere umugisha n’icyerekezo gishya cy’ubuzima. Nubwo waretswe ukangwa, Imana izakurutisha abandi, iguhe ubwiza buhoraho n’ibyishimo by’ibihe byinshi.” (Yes 60:15) Nubwo wari umaze igihe wumva inkuru mbi gusa, uyu munsi ngufitiye inkuru nziza yo kugukomeza: “Imana yawe iri ku ngoma! Amajwi y’amazi menshi, umuraba ukomeye w’inyanja, Uwiteka uri hejuru abirusha imbaraga.” Uwiteka arusha imbaraga uburwayi, ubukene, amakuba n’ibindi bibazo byose urimo guhura nabyo. Uwiteka amanuwe no kugutabara. Nuko komera kandi mu maso hawe hamere nk’urutare. Ku bwo kunyagwa k’umunyamubabaro, ku bwo gusuhuza umutima k’umukene, nonaha ndahaguruka, ndashyira mu mahoro uwo bacurira ingoni, ni ko Uwiteka avuga. (Zab 12:6) Uwiteka arakubwira ati: “Ntutinye kuko ndi kumwe nawe, ntukihebe kuko ndi Imana yawe. Nzajya ngukomeza, ni koko nzajya ngutabara kandi nzajya nkuramiza ukuboko kw’iburyo, ari ko gukiranuka kwanjye. Kuko jyewe Uwiteka Imana yawe nzagufata ukuboko kw’iburyo nkubwire nti ‘Witinya, ndagutabaye’» (Yes 41:10, 13).
Ibigeragezo ntibizabura kuza, ariko mu gihe uhuye nabyo, ujye uhumurizwa no kumenya iri jambo Uwiteka yivugiye ati: “Witinya kuko nagucunguye, naguhamagaye mu izina ryawe uri uwanjye. Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro ntuzashya, kandi ibirimi byawo ntibizagufata kuko ndi Uwiteka Imana yawe, Uwera wa Isirayeli Umukiza wawe.” (Yes 43:1-3) Amakuru mabi ni menshi; ariko Imana yacu iduhumuriza mu makuba yacu yose. (2 Kor 1:4) Imana yacu ifite akanya k'ibanga dushobora kwiberamo mu mahoro n'umutekano. Iyo turi mu mwanya wo gusenga no gushaka Imana kandi duturije imbere yayo, tuba turi mu bwihisho (Zab 91 :1). Iyo tugeze mu ngorane tukayishingikirizaho, Imana iratuguranira. Tuyiha ibitubabaza byose, ibibazo byacu, ibitwihebesha, nayo ikaduha ihumure. Muri Yesaya 61:3 haravuga ngo : « Yantumye no gushyiriraho itegeko ab’i Siyoni barira, ryo kubaha ikamba mu cyimbo cy’ivu». Imana ishaka ko tuyiha ivu ryacu nayo ikaduha ihumure. Umuntu wese wubaha Uwiteka ugenda mu mwijima adafite umucyo, arararikirewa “kwiringira izina ry’Uwiteka, kandi akishingikiriza ku Mana ye.” (Yesaya 50:10)
Mu gihe nk’iki cy’ubwihebe no gusuhuza umutima, Imana ikomeza abagaragu bayo kandi ishaka ko natwe ubwacu dufasha bagenzi bacu dukoresheje amagambo ahumuriza. Niyo mpamvu itubwira iti: “Mukomeze amaboko atentebutse, mukomeze amavi asukuma. Mubwire abafite imitima itinya muti ‘Mukomere ntimutinye, Imana izaza ibakize’” (Yes 35:3-4). Wowe ugiriwe ubuntu bwo gusoma ubu butumwa, komera kandi wihe umugambi wo gukomeza abandi. “Nuko Umwami wacu Yesu Kristo ubwe, n’Imana Data wa twese yadukunze ikaduha ihumure ry’iteka ryose n’ibyiringiro byiza, ku bw’ubuntu bwayo ihumurize umutima wawe, igukomereze mu mirimo yose myiza n’amagambo yose meza” (2 Tes 2:16-17). Ushake akanya kawe k'ibanga mu Mana aho ubonera amahoro n'umutekano; ahantu duhungira iyo twumva dufashwe nabi cyangwa dutotejwe, iyo dufite ibyifuzo bikomeye cyangwa hari ibyo twumva byaturenze.
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 10/10/2021
Arch. SEHORANA Joseph
C/o EAR/Diocese Shyogwe
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 09/10/2021
Add a comment


text:
Umuhanzikazi Uwitonze Clementine [Tonzi] yaraye yegukanye  ibihembo byihariye birimo kugirwa Nyampinga w’abaririmbyi b’abagore mu cyiciro cy’izihimbaza Imana ku bw’ibikorwa bye no kwitangira bagenzi be,amagambo yabwiwe na mugenzi we bafatanya uyu mwuga yamuteye guturika ararira mu maso y’imbaga.
Ku mugoroba wo kuri uyu wa 14 Ukuboza 2016, Tonzi na bagenzi be icumi barimo abagore n’abakobwa baririmba indirimbo zihimbaza Imana baraye bamuritse bwa mbere CD ibumbiyeho indirimbo zigezweho z’abagize ihuriro ‘All In One Gospel Ladies’.
All In One Gospel Ladies’ ihurije hamwe abahanzi barimo Diana Kamugisha, Pastor Jackie Mugabo, Pastor Rose, Tonzi, Phanny, Gaby Kamanzi, Aline Gahongayire, Rachel, Assumpta , Karen ndetse na Aline.
Nk’uko IGIHE dukesha iyi nkuru gikomeza kibitangaza Aline  Gahongayire usanzwe ari inshuti magara ya Tonzi yavuze ko ibyo mugenzi we yakoze bitajya bitekerezwa na bose. Yanavuze ko iri huriro ryageneye Tonzi ikamba rya Nyampinga wa Gospel nk’umugore witanga mu buryo burenze ahihibikanira ko abagore bakora umuziki bazamuka.
Yagize ati “….ikibabaje ni uko twibagiwe ikamba ryacu, twaribuze. Nk’uko batora Nyampinga w’igihugu natwe turamwimitse nka Nyampinga wa Gospel. Nubwo ibi twabifatanyije kubitegura ariko navuga ko 80% ari imbaraga za Tonzi. Ni igifaru, iyo umufite uba ufite byose………………Ntawe ndiza, nta n’uwo nkorera ariko sinahageze kare, Tonzi turagukunda n’andi marira warize Imana iyaguhoze……Mwa bantu mwe ntabwo tubasaba amafaranga, Imana yaraduhaye…] Reka mbasabe mutwemere, mutwubahe, mutwubahishe tuzagera kure……[]Aba bashumba uko bamufasheho, ijuru riramushyigikiye, Alpha [umugabo wa Tonzi] nubwo udahari Imana yaraguhaye ni ukuri. Imana iguhe umugishe.â€
â€
Aya magambo niyo yateye Tonzi ibyishimo bimurenga maze  araturika ararira ariko mbere yuko arira Aline yongeye ati”Aline ati “Twese nka Gospel Ladies twahisemo ko tugomba kuguhemba, ibi twari twabiteguye. Turakwishyurira icyumba muri Convention Center ariko ugende uryame nushaka ujyane na Alpha. Kwa kundi ujya uduha swing[udushimisha] natwe turazigusubije mu izina rya Yesu.—
.


text:
Iyo umusore abwiye umukobwa ko amukunda, ese aba asobanuye ko ashaka ko bazabana? Ese iyo amubwiye ko ashaka ko bazabana biba bisobanuye ko amukunda?
Iri hurizo benshi ntitujya dufata umwanya wokurikora ariko kandi kuryitaho, kurikora ni bimwe mu byafasha abagiye kubana cyangwa se ababana kuko byarinda byinshi hagati yacu, harimo za gatanya, intonganya n’ibindi bitari byiza biba mu ngo.
URUKUNDO
Ikiremwamuntu aho kiva kikagera cyishimira gukundwa, kandi n’amadini yose ni cyo kintu cya mbere yigisha. Urukundo. Nubwo rimwe na rimwe dukunda kuruha ibyiciro aho tuzanamo urukundo rwa kivandimwe, urukundo rwa kibyeyi n’ibindi ariko burya tuba turi gushaka kubikomeza, urukundo ni urukundo. Iyo bigeze ku byiciro ntibiba bikiri urukundo byahabwa indi nyito aho bishobora kuba impuhwe, ubugwaneza, ubuvandimwe n’ibindi.
Dukunda kurya, dukunda imikino runaka, dukunda abantu, dukunda akazi, dukunda kuryama… ni byinshi dusobanura dukoresheje inshinga gukunda.
Urukundo ni amahitamo ugirira ikintu/umuntu runaka bitewe n’uko wumva bikujemo utanazi impamvu nubwo rimwe na rimwe ishobora kubaho nk’imiterere, imikorere n’ibindi. Ubajije umubyeyi ufite abana batanu niba bose abakunda kimwe, yagusubiza ko abakunda kimwe ariko ufashe umwaka wose ugenzura ibyo akorera ba bana be, niho wamenya ko burya yibeshyaga. Dukunda kubera amahitamo, ntabwo ari ibintu byizana gusa. Ibyizana gusa ni amarangamutima, kandi na yo agira ikiyabyutsa, cyashira agashira.
Nkunda uko ugenda, uko uteka, uko uryoshya mu buriri, uko wambara,… Byose ni urukundo.
Gusa iyo havuzwe urukundo hagati y’abantu babiri batandukanye, urukundo warushyira mu bice bibiri gusa.
Igice cya mbere ni urukundo rutaganisha ku mibonano mpuzabitsina. Uru rukundo ruba hagati y’abavandimwe, ababyeyi n’abana, abasore ukwabo n’inkumi ukwazo, cyangwa hagati y’abadahuje ibitsina ariko batanagamije kuryamana. Niho uzasanga ufite umugabo mukundana kuko akugira inama, agutabara byakomeye, kandi uri umugore wubatse. Cyangwa se akaba ari umugore mwikundanira, musurana, musangira nyamara uwawe ari mu rugo.
Ikindi gice ni urukundo ariko ruganisha ku mibonano mpuzabitsina. Akenshi tuba twumva rwakabaye hagati y’abashakanye gusa ariko unasanga ruba hagati y’umusore n’inkumi, hagati y’umugore n’umugabo w’abandi, mbese ku buryo biramutse bibayeho ko ya mibonano itabaho, na rwo rwajya mu marembera. Benshi tubyita irari ariko ku rundi ruhande biratandukanye kuko bisaba ko mwembi mubyemeranyaho. Irari kandi ni bwite nshobora kurikugirira utaringirira ntituryamane, kandi umubano ugakomereza kuri rwa rukundo rwa mbere twabonye hejuru.
Muri rusange urukundo ni nkenerwa mubuzima bwacu bwa buri munsi, ni na yo mpamvu abanyamadini barwita itegeko ry’izahabu. Aho urukundo rwabuze niho haza intonganya, amahane, intambara n’ibindi bibi.
Ariko urukundo rwabaho cyangwa rutabaho, abantu dukenera kororoka no kugira umuryango, tukagira abo tubana. Aha ni ho gushyingirwa bihita biza.
KUBANA
Buri muco, buri myizerere, buri gihugu kigira uburyo bwacyo bwo guhuza abifuza kubana.
Benshi babanza gukundana mbere yo kubana, ariko si itegeko cyangwa ihame ko mbere yo kubana mubanza gukundana. Kubana ni igikorwa kiba hagati y’abantu babiri, ubwabo babyemeye, cyangwa imirynago yabo ibyumvikanyeho, nkuko mu mico imwe n’imwe bikimeze, nubwo byo kuri ubu bidashyigikiwe ariko ku ruhande rumwe wanasanga nta cyo byari bitwaye kuko ba sogokuruza bacu babanaga bataranabonana kandi ingo zabo zararambaga. Aha rero wakibaza niba urugo rushinzwe kuko abantu babanje gukundana ari rwo ruramba, rubamo amahoro. Igisubizo na we wacyiha ushingiye kuri za gatanya zigenda ziyongera umunsi ku wundi.
Gusa nanone, bishobora kuba kudahuza impamvu aho umwe ashobora gushaka undi afite indi mpamvu, wawundi we azi ko ari urukundo gusa. Iyo bavuze ko umuntu ari mugari ni cyo baba basobanura. Nshobora kureba kure nkabona ko nimbana nawe ntazigera nsonza, ntazabura icyo nambara. Ngakora uko nshoboye kose tukazabana dore ko bavuga ngo umuntu ananira umuhana ntananira umushuka.
Binashobora kandi kuba gahunda ya Win-Win (UNGUKA NUNGUKE), iri kugenda ifata intera muri iyi minsi. Umukobwa yabona yujuje imyaka nka 40 atarabona umugabo, agatanga isoko ryo gushaka umugabo, akamwemerera ubutunzi runaka undi na we agahembwa kuba umugabo we. Wa musore azaba abonye ikimukiza ubukene umukobwa na we abe abonye umugabo. Nubwo ushobora kumva ko aba bantu batazabana neza ariko waba wibeshye. Kubana neza bituruka ku guhuza imyumvire nta kindi. Ntibivuze ngo mube mukundana gusa, kuko hari n’abakundana imyaka 5, bakabana ariko bamarana imyaka 15 babana bagatandukana.
Ikindi gishobora gutuma umuntu ashaka, ni ugukora imibonano noneho adatinya dore ko iyo uyikoze utarashaka byitwa icyaha, kwica umuco n’ibindi. Si ibyo gusa hanarimo kuba urambiwe abakubaza igihe uzashakira, kuba ubona urungano rwose rwarashatse cyangwa se kuba ubona imyaka iri kugusiga. Ntitwakibagirwa ababana kuko bateye/batewe inda, nuko bakabura andi mahitamo
Rero si itegeko ngo nubona abantu babana wumve ko bakundana, cyangwa ngo niba bakundana bibe ihame ko bazabana. Oya. Hari benshi bakundana bagasazana batabanye nkuko hari n’ababana batarakundanye, ahubwo kubera impamvu imwe cyangwa iyindi. Gukundana ni ikintu ukwacyo, kubana kikaba ikindi, icyakora ntitwasoza tutavuze ko biba akarusho iyo ubanye n’uwo mukundana kandi urwo rukundo rwanyu rukagumaho.


text:
Yego rero Nyangamugayo,igihe cyo guseka kirarangiye :nimukenyere mukomeze kuko igihe cyo gusobanurira Abanyarwanda ibyo mwabakoreye cyegereje !
Twese turibuka uko icyo Leta ya FPR-Inkotanyi yise “INKIKO GACACA” cyagiyeho, tuzi amategeko akigenga kandi ubu twarangije kwibonera uko gikora , ibyo bikaduha neza no kumva icyo izo ngirwa-nkiko zashyiriweho mu by’ukuri! Mu ngingo 77, ndifuza gushyira ahagaragara ukuntu INKIKO GACACA zafashishije Leta ya Paul Kagame gusenya burundu umubare munini w’Abanyarwanda bo mu bwoko bw’Abahutu hifashishijwe amategeko afifitse ! Icyo gikoresho kigayitse kikaba kitari kigamije guha Abanyarwanda ubutabera ahubwo mu by’ukuri kikaba cyarafashije Leta ya Kagame gukora icyo nakwita « génocide judiciaire », itambukije ubukana izindi jenoside zose zabayeho kugeza ubu ! Ibyo kandi tuzabigaragaza twifashishije amategeko Leta y’U Rwanda yishyiriyeho na raporo zinyuranye zerekana ukuntu koko Inkiko Gacaca zashyiriweho gusenya (détruire/destroy) abo mu bwoko bw’ Abahutu BONYINE! Uzashaka kumvuguruza na we azajye ahagaragara twandike , nizeye ko banyiri uru rubuga batazazuyaza gusohora inyandiko zivuguruza izanjye hagamijwe ko ukuri kwajya ahagaragara, ikinyoma nacyo kigakubitirwa ahakubuye !
INGINGO ya 1 : INKIKO GACACA NTIZARI NGOMBWA
FPR-Inkotanyi yatangije intambara yise iyo kubohoza u Rwanda taliki ya 1 ukwakira 1990. Iyo Ntambara yahitanye abantu benshi cyane, yangiza ibikorwa rusange byinshi n’imitungo itagira ingano y’abaturage. Umutwe wa FPR-Inkotanyi wafashe igihugu mu kwezi kwa Nyakanga 1994, nyuma y’intambara ikaze yakurikiye iraswa ry’indege ya gisivile yari itwaye umukuru w’igihugu Yuvenali Habyarimana mu ijoro ry’iya 6 mata 1994. Hishwe Abanyarwanda benshi cyane, Abahutu, Abatutsi n’Abatwa. Ariko ku buryo bw’umwihariko abo mu bwoko bw’Abatutsi bishwe n’Interahamwe ku mugaragaro kandi mu buryo bw’agashinyaguro, nibo berekanywe ku mateleviziyo bituma amahanga yemeza ko mu Rwanda hari gukorwa jenoside. Gusa LONI mu bushishozi bwayo yahisemo kwita ubwo bwicanyi “Genocide rwandais” kuko yari izi neza ko haticwa Abatutsi gusa! Abahutu b’interahamwe bishe Abatutsi ariko bica n’Abahutu batari bake. Nanone kandi ubuhamya bunyuranye bw’ababyiboneye n’amaso yabo bwadufashije kumenya neza ko na FPR-Inkotanyi , n’ubwo yagiraga uburyarya bwo gutwika imirambo cyangwa kuyihisha, yishe Abahutu benshi cyane ndetse ngo n’Abatutsi ntiyabareberaga izuba!
Aha twese twakumvikana ko nyuma y’ayo mahano :
(1)Byari ngombwa gucira imanza abakekwaho kugira uruhare muri ubwo bwicanyi BOSE.
(2) Mu Rwanda hari hasanzwe inkiko zikora : byarashobokaga kuzongerera ubushobozi zigaca imanza zerekeye jenoside , ibyaha by’intambara n’ibyaha byibasiye inyokomuntu.
(3)Mu Rwanda hari igitabo cy’amategeko ahana n’andi mategeko anyuranye yafasha mu guhana ibyaha by’ubwicanyi . Ndetse birazwi ko Leta y’u Rwanda , (ibinyujije mu itegeko-teka no 8/75 yo kuwa 12 gashyantare 1975) yari yarashyize umukono ku masezerano mpuzamahanga ( yo kuwa 9 Ukuboza 1948 n’ayo ku wa 26 Ugushyingo 1968) yerekeye kurwanya no guhana icyaha cya jenoside n’ubudasaza bw’icyo cyaha .
(4) FPR-Inkotanyi ikimara gufata ubutegetsi yasabye LONI ( mu nyandiko (S/1994/1115) ko yashyiraho Urukiko Mpuzamahanga rwo guhana abakoze jenoside mu Rwanda (TPIR) , maze Akanama gashinzwe amahoro ku isi gasubiza bwangu mu mwanzuro No 955 wo ku italiki ya 8 Ugushyingo 1994 karema Urukiko Mpanabyaha rwashyiriweho U Rwanda!
Urwo rukiko rwashoboraga guhabwa agaciro n’ingufu zihagije rugacira abicanyi n’abajenosideri benshi imanza !
Gusa nk’uko bigaragara mu ngingo ya 3, 4, n’iya 5 za sitati z’urwo Rukiko ; TPIR yari ifite inshingano yo gukurikirana ABANTU BOSE bakekwaho kuba barakoze jenoside, ibyaha byibasiye inyokomuntu n’ibindi byaha birimo iterabwoba, kwicira abatu mu kivunge, gutesha muntu agaciro… baba abo ku ruhande rw’Abahutu, baba Abarwanyi ba FPR-Inkotanyi !
Ubwo bubasha bwa TPIR ni bwo bwateye abayobozi ba FPR- Inkotanyi ubwoba, maze biyemeza kwanga gushyigikira TPIR ahubwo biga amayeri yo kuyinaniza , kwikoma no gutera ubwoba Porokireri w’urwo rukiko Madame Carla Del Ponte kugira ngo atazatinyuka gukurikirana abo muri FPR-Inkotanyi bakoze ibyaha. Koko rero uwo Mushinjacyaha yaje kweguzwa kuri uwo murimo mu buryo buteye agahinda!
Ng’uko uko Abayobozi bashya ba FPR bari bamaze kwifatira u Rwanda bangutse igitekerezo cyo kwishyiriraho izabo NKIKO ZIDASANZWE (bagomba gukoresha uko bishakiye !) ziswe GACACA kugira ngo babeshye amahanga ko bagiye kwikemurira ikibazo cy’abakoze jenoside ni ukuvuga kurangiza burundu ikibazo cy’ABAHUTU! Igitangaje ni ukuntu amahanga yakiriye bwangu icyo cyemezo cya Leta ya FPR cyo guhimbahimba inkiko ZITABAHO , ntihagire utinyuka kwamagana icyo GIKORESHO gitindi cyari kigiye kwifashishwa na FPR mu kurimbura mu cyayenge Abanyarwanda BOSE bo mu bwoko bw’Abahutu FPR yikangaga ko bashobora kuzayibangamira (Opposants-IBIPINGA)!
Izo nkiko rero zashyizweho n’itegeko-ngenga no 40/2000 ryatangajwe ku wa 26/01/2001 rigena imiterere, ububasha n’imikorere by’inkiko Gacaca zishinzwe gukurikirana no gucira imanza abakoze ibyaha bya jenoside n’ibindi byaha byibasiye inyokomuntu hagati y’italiki ya mbere Ukwakira 1990 n’iya 31 Ukuboza 1994.
Iri tegeko ryahinduwe kenshi . Ryasimbuwe n’itegeko Ngenga No 15/2004 ryo ku wa 19/6/2004. Nyuma iri naryo riza guhindurwa no kuzuzwa n’Itegeko Ngenga no 10/2007 ryo kuwa 01/03/2007. Na nyuma y’aho ryakomeje guhindagurwa kenshi n’Urwego rw’Igihugu rushinzwe gukurikirana iby’Inkiko Gacaca…..mu buryo butubahiriza ububasha bw’Intekonshingamategeko ! Tuzabigarukaho.
INGINGO YA 2: JENOSIDE N’IBYAHA BYIBASIYE INYOKOMUNTU BIKURIKIRANWA N’INKIKO GACACA NI IBYAKOZWE RYARI ?
Urujijo rwa mbere rwerekana ko Inkiko Gacaca zari zifitiye gahunda yindi ihishe ni aha rugaragarira !
Mu kugena ububasha bw’Urukiko Mpuzamahanga Mpanabyaha rwashyiriweho u Rwanda, LONI yemejeko ibyaha bya jenoside n’ibindi byaha byibasiye inyokomuntu bigomba gukurikiranwa ari ibyakozwe hagati y’italiki ya 1 Mutarama 1994 n’iya 31 Ukuboza 1994 byonyine. ( Reba Umwanzuro No 995 (1994), mu ngingo ya 8 ya Sitati za TPIR).
Kuko LONI ariyo yemeje ko mu Rwanda hakozwe icyaha cya jenoside, ni nayo yonyine yagombaga kwemeza igihe icyo cyaha cyakorewe! Kuba rero LONI yaremeje ko “jenoside nyarwanda” yakozwe hagati y’italiki ya 1 /1/1994 n’iya 31/12/1994, nibyo bikwiye gufatwaho ukuri ! Ntibyumvikana ukuntu FPR-Inkotanyi yari imaze gufata ubutegetsi mu Rwanda, ndetse ikaba yaragize uruhare rugaragara muri ibyo byaha byakozwe bigomba gukurikiranwa , ko ariyo yagaruka ikishyiriraho ayayo mataliki jenoside yakozwemo ! Kuba , Mu itegeko rishyiraho Inkiko Gacaca, FPR-Inkotanyi yaragennye ko Jenoside yakozwe guhera taliki ya 1 /10/1990 yagabyeho igitero cyambere iturutse Uganda kugeza 31/12/1994 bifite icyo bisobanuye:
(1) FPR yari igamije guhishira ibyaha bikomeye yakoreye Abanyarwanda kuva yatangira urugamba rusesa amaraso , ikabigereka ku Bahutu bonyine !
(2) Inyito “jenoside yakorewe Abatutsi” ni Leta ya FPR yayihimbye, igamije kujijisha Abanyarwanda kugira ngo badasobanukirwa n’icyaha LONI yise « génocide rwandais », ibyo na none FPR ikabikora igamije kwegeka ku Bahutu bonyine ubwicanyi bwose bwakorewe mu Rwanda! Kereka rero niba FPR yo yarwanaga itica !
(3) Abanyarwanda baciriwe urubanza rubashinja ko bakoze jenoside mbere y’italiki ya 1/1/1994, barazira icyaha batakoze! Yenda bakoze ubundi bwicanyi ariko kubwita jenoside ni uko Leta ya FPR ibashakaho akamunani!
Imiterere, imikorere n’imanza zaciwe n’Inkiko Gacaca….byose tugiye kubisesengura , tubishyire hanze maze mwirebere ukuntu FPR- Inkotanyi yahemukiye Abanyarwanda bitavugwa, imyaka ikaba ishize ari 22: uhereye taliki ya 1 Ukwakira1990……!
BIRACYAZA….
Zelote Mahoro.


text:
Abanyeshuri biga muri CDFP Saint François d’Assise, ishuli ry’imyuga rya Caritas ya Arikidiosezi ya Kigali rikorera i Butamwa mu karere ka Nyarugenge,bavuga ko nyuma yo kurangiza amasomo yabo bazaserera ubukene kuko bazabasha no guhangana n’ikibazo cy’ubushomeri ku isoko ry’imirimo.
Amwe mumasomo y’ubumenyi ngiro atangirwa muri iki kigo harimo amashami atandukanye ariyo :Amashanyarazi, Gusudira, Ubwubatsi, Gukora iby’amazi, Ubudozi, no gutunganya imisatsi.
Mu rwego rwo gukomeza kongerera abarigana kugira ubumenyi butandukanye muri Mutarama 2017, ishuri rizatangiza ishami ry’iby’Amahoteri n’ubukerarugendo.
Minisiteri y’uburezi ifatanyije n’ikigo gishinzwe guteza imbere ubumenyingiro WDA bashyizeho gahunda yo kwiga igihe gito muri aya mashuri gutanga amasomo mu gihe gito aho usanga biga umwaka umwe ndetse batanga amasomo y’igihe gito cy’amezi atatu n’amezi atandatu.
Kwimenyereza umwuga ( stage), basanga bizabafasha kurangiza bazi neza kazi bagiye gukora hanze.
Umwiharko w’abarangiza muri iri shuri barangiza stage baramaze kwemererwa gukomeza akazi nk’abakozi, kubera ireme ry’ibyo bakora rigaragarira abashinzwe kubakurikirana.
Uwabitangaje : Administrator Caritas-CDJP


text:
Nimwiyimbire, mwe mwubakira imva z’abahanuzi kandi ari abasokuruza banyu babishe! Bityo muba muhamya kandi mugashima ibyo abasokuruza banyu bakoze: bo bishe abahanuzi, mwebwe mukubakira imva zabo. Ni cyo cyateye Imana Nyir’ubuhanga bwose kuvuga ngo ‘Nzabatumaho abahanuzi n’intumwa, bazica bamwe abandi babatoteze.’ Ni yo mpamvu ituma ab’iyi ngoma bazaryozwa amaraso y’abahanuzi bose yamenetse kuva isi igitangira, uhereye ku maraso ya Abeli kugeza ku ya Zakariya batsinze hagati y’urutambiro n’Ingoro. Koko ndabibabwiye: ab’iyi ngoma bazayaryozwa! Mwiyimbire, bigishamategeko, mwe mwatwaye urufunguzo rw’ubumenyi, mwebwe ubwanyu ntimwinjire, kandi n’abashatse kwinjira mukababuza!»
Yezu avuye aho ngaho, abigishamategeko n’Abafarizayi batangira kumuzira no kumuvugisha menshi bamubaza, bamwinja kugira ngo bamufatire mu magambo ye.


text:
Abantu bamwe bati: “Nkunda ukuntu abakora mu bukerarugendo n’amahoteri bavuga indimi nyinshi”, “Dukunda ko batemberera ahantu hatandukanye”, ababikoramo na bo bati: “Dukunda iyo duhaye serivisi umuntu akishima.” Ese mwari muzi ko ubukerarugendo n’amahoteri ari urwego umukobwa ashobora gukoramo akagera kuri byinshi? Cyangwa ntabwo mubyemera kubera ibyo abantu babeshyera uru rwego? Kugira ngo dusobanukirwe neza, twasuye abakobwa biga ndetse n’abakora mu bukerarugendo n’amahoteri, batubwira ibibatera ishema, uko bafashe ikemezo cyo kwinjira muri uyu mwuga n’uburyo batsinda imbogamizi bahura na zo mu kazi kabo ka buri munsi.
“Ikintera kurushaho gukunda ibyo niga ni uko byamfunguriye imiryango y’icyo nakora ejo hazaza.” Uyu ni Fiona w’imyaka 18 wishimira kuba yiga iby’amahoteri. Ngo yakuze abona nyirasenge atembereza abakerarugendo yishimye, na we arabikunda. Fiona ngo yumvaga atari ngombwa ko abyiga mu ishuri, ariko ibitekerezo byahindutse ari mu wa gatandatu w’amashuri yisumbuye ubwo ababyigisha muri kaminuza baje kubibasobanurira, amenya ko gutanga serivisi nziza bisaba ubumenyi.
Fiona yarangije amashuri yisumbuye afite amanota meza, bimuhesha amahirwe yo kurihirwa n’umushinga “Hanga Ahazaza” wa "Mastercard Foundation", ubu akaba yiga muri Kaminuza ya Vatel. Ubu amaze umwaka yiga iby’amahoteri anabyimenyerezamo umwuga. “Ubu nzi guteka neza, kwakirana urugwiro abangana, kubategurira neza aho bashaka kujya n’ibindi.” Fiona ngo yumva yaramaze guhitamo umwuga azakora. Ati: “Numva nzaba umukuru w’abatetsi kuko nshimishwa cyane no kubona umukiriya aza ashonje, nkamutekera neza ibyo yasabye, akaryoherwa.”
Fiona ni urugero rwiza rw’uko ubukerarugendo n’amahoteri bishobora guha umuntu ubumenyi bwamufasha gutera imbere no mu bindi bitandukanye kandi yemeza ko ibyo abandi bateshaga agaciro ari byo bimutunze ubu kandi ngo arabyishimiye.